#2651: Kesempurnaan Syukur

Soalan:
Assalamualaikum Dato’ Seri. Boleh terangkan kepada kami apakah maksud kesempurnaan syukur?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَإِذْ تَأَذَّنَ رَبُّكُمْ لَئِن شَكَرْتُمْ لَأَزِيدَنَّكُمْ ۖ وَلَئِن كَفَرْتُمْ إِنَّ عَذَابِي لَشَدِيدٌ
Maksudnya: “
Dan (ingatlah) ketika Tuhan kamu memberitahu: “Demi sesungguhnya! Jika kamu bersyukur nescaya Aku akan tambahi nikmatKu kepada kamu, dan demi sesungguhnya, jika kamu kufur ingkar sesungguhnya azabKu amatlah keras.
”
Surah Ibrahim (7)
Ibn Kathir menyebutkan bahawa ayat di atas bermaksud sekiranya seseorang itu bersyukur kepada Allah atas segala nikmat yang diberikan kepadanya, maka Allah SWT akan menambahkan lagi nikmat tersebut ke atas dirinya. Namun, sekiranya dia mengingkari nikmat itu, maka sesungguhnya azab Allah sangatlah pedih. Perkara tersebut adalah dengan menarik kembali nikmat itu daripada diri mereka dan menyeksa mereka disebabkan oleh pengingkaran terhadap nikmat tersebut. (Lihat
Mukhtasar Tafsir Ibn Kathir
oleh al-Sabuni, 2/291)
Dikatakan juga bahawa “لَأَزِيدَنَّكُمْ” di sini bermaksud Allah SWT akan tambahkan lagi kepada mereka ketaatan kepada-Nya. (Lihat
Zubdah al-Tafasir min Fath al-Qadir
, hlm. 330)
Betapa pentingnya syukur sehingga Nabi Allah Sulaiman memohon untuk mendapatkan syukur. Firman Allah SWT:
رَبِّ أَوْزِعْنِي أَنْ أَشْكُرَ نِعْمَتَكَ الَّتِي أَنْعَمْتَ عَلَيَّ وَعَلَىٰ وَالِدَيَّ وَأَنْ أَعْمَلَ صَالِحًا تَرْضَاهُ وَأَدْخِلْنِي بِرَحْمَتِكَ فِي عِبَادِكَ الصَّالِحِينَ
Maksudnya:
“Wahai Tuhanku, ilhamkanlah daku supaya tetap bersyukur akan nikmat-Mu yang Engkau kurniakan kepadaku dan kepada ibu bapaku, dan supaya aku tetap mengerjakan amal soleh yang Engkau redai; dan masukkanlah daku – dengan limpah rahmat-Mu – dalam kumpulan hamba-hamba-Mu yang soleh.”
Surah al-Naml (19)
Al-Syaukani berkata: Disebut dalam
al-Kassyaf
: “Hakikat ‘أَوْزِعْنِي’ adalah, jadikanlah aku dapat mengatur kesyukuran atas nikmat-Mu kepadaku, mempertahankan dan mengikatnya agar tidak lagi lepas dariku, sehingga menjadikan aku selalu bersyukur kepada-Mu.”
Al-Wahidi berkata: ‘أَوْزِعْنِي’ maksudnya iaitu ilhamkanlah aku agar mensyukuri nikmat-Mu yang Engkau anugerahkan kepadaku.” Al-Qurtubi berkata: Asal perkataan tersebut daripada ‘وَزَعَ’ (mencegah), jadi seakan-akan dia berkata: ‘Cegahlah aku daripada perkara-perkara yang menimbulkan kemurkaan-Mu.’  (Lihat
Fath al-Qadir
, 8/286)
Sayyid Qutb dalam mentafsirkan ayat ini berkata: Doa Nabi Sulaiman AS ini dimulakan dengan “رَبِّّ” (“Wahai Tuhanku!). Di sini beliau menggunakan kata-kata seruan dari dekat dan secara langsung. Kemudian beliau memohon dengan “أَوْزِعْنِي” (Ilhamkanlah aku) atau tumpahkan diriku yakni kumpulkan seluruh diriku dan anggotaku, perasaanku, lidahku, hatiku, fikiranku, perkataanku, susunan perkataanku, amalanku dan tujuanku. Begitu juga seluruh daya tenagaku supaya seluruhnya ditumpukan
“agar tetap bersyukur dengan nikmat yang telah Engkau limpahkan kepadaku dan kepada kedua-dua ibubapaku.”
Ungkapan ini membayangkan nikmat Allah yang telah mengharukan hati Nabi Sulaiman AS pada saat itu dan menggambarkan bentuk perasaan keterharuan, kekuatan
tawajjuh
 dan rasa hatinya yang bergelora ketika beliau menyedari nikmat Allah dan limpah kurniaan kepadanya dan kepada kedua ibubapanya. Beliau mengalami nikmat dan rahmat Allah itu dengan penuh perasaan lalu memohon seperti doa di atas. (Lihat
Tafsir Fi Zilal al-Quran
, 12/155)
Menjawab persoalan di atas, Abu Laith al-Samarqandi berkata, “Kesempurnaan syukur apda tiga perkara:
Apabila Allah SWT kurniakan kepadamu sesuatu, maka kamu lihat siapa yang beri kepadamu. Maka, syukurlah kepadanya dan pujilah.
Kamu redha dengan apa yang Allah SWT kurniakan kepada kamu.
Selama mana manfaat sesuatu tersebut bersamamu dan kekuatannya pada jasadmu, maka, janganlah kamu derhaka-Nya. (Lihat
Tanbih al-Ghafilin
. hlm.297)
Kami akhiri dengan doa:
اللَّهُمَّ أَعِنَّا عَلَى ذِكْرِكَ ، وَشُكْرِكَ ، وَحُسْنِ عِبَادَتِكَ
Maksudnya:
 “Ya Allah, tolonglah kami untuk zikir kepada-Mu, bersyukur kepada-Mu dan elok dalam beribadat kepada-Mu.”
Bertarikh: 16 Ogos 2023 bersamaan 30 Muharram 1445 H


#2652: Minum Ketika Solat Sunat

Soalan:
Salam Dato’ Seri saya ingin bertanya, saya pernah mendengar pendapat yang mengatakan dibolehkan untuk minum air dalam solat sunat, soalan saya adakah pendapat itu benar dan boleh diamalkan ?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
قَدْ أَفْلَحَ الْمُؤْمِنُونَ ﴿١﴾ الَّذِينَ هُمْ فِي صَلَاتِهِمْ خَاشِعُونَ
Maksudnya
: “
Sesungguhnya berjayalah orang-orang yang beriman, iaitu mereka yang khusyuk dalam sembahyangnya.”
(Surah al-Mukminun: 1-2)
 Ibn Kathir menyebutkan menyebutkan bahawa :
وَالخُشُوعُ فِي الصَّلَاة إِنَّمَا يَحْصُلُ بِمَن فَرَغَ قَلْبُهُ لَهَا ، وَاشْتَغَلَّ بِهَا عَمَّا عَدَاهَا ، وَآثَرُهَا عَلَى غَيْرِهَا
Maksudnya:
 “
Khusyuk di dalam solat itu hanyasanya diperoleh dengan mengosongkan fikiran daripada perkara lain ketika mendirikannya, hanya sibuk dengan perbuatan dan bacaan di dalam solat sahaja dan mengutamakan solat sebagai perkara pertama berbanding perkara-perkara yang lain.
(Lihat

Tafsir al-Quran al-‘Azim
, 5/461)
Menjawab bagi persoalan di atas dalam isu ini kami katakan ulama berbeza pandangan. Kami nyatakan pandangan pandangan tersebut sebagaimana yang berikut:
Pandangan Pertama
 : Meminum air secara sengaja dalam solat sunat  membatalkan solat tersebut walaupun dalam kuantiti yang sedikit. Ini merupakan pandangan majoriti ulama daripada mazhab Hanafi, Maliki, Syafi’e dan satu riwayat daripada mazhab Hanbali.
Al-Bujairimi dalam isu ini beliau menyatakan: Antara perkara yang membatalkan solat adalah minum ia seperti makan iaitu menelan air liur yang bercampur dengan yang lain kerana kaedah ada menyebut :
أَنَّ كُلَّ مَا أَبْطَلَ الصَّوْمَ أَبْطَلَ الصَّلَاةَ
Maksudnya
:
Setiap perkara yang membatalkan puasa ia juga membatalkan solat.
(Lihat
Hasyiah al-Bujairimi
,2/90)
Imam Nawawi di dalam kitabnya juga  menyatakan: “pandangan ashab al-Syafi’e menyatakan apabila makan dan minum ketika melakukan solat dengan sengaja, maka batal solatnya sama ada sikit atau banyak. (Lihat:
al-Majmu’ Syarah al-Muhazzab
, 4/89)
Telah dinyatakan juga oleh Ibn al-Munzir bahawa : Ijma’ ulama telah bersepakat orang yang menunaikan solat dilarang makan dan minum. (Lihat
al-Ijma’
,hlm 4)
Pandangan Kedua
: Meminum air secara sengaja dalam solat sunat tidak membatalkan solat tersebut sekiranya kuantiti yang diminum itu sedikit. Ini merupakan pandangan mazhab hanbali.
Al-Mardawi menyatakan: Dalam riwayat yang ke dua dalam mazhab berpandangan ia tidak membatalkan solat sekiranya meminum air dengan kuantiti yang sedikit. Ia juga dinyatakan dalam kitab al-Furu’. (Lihat
al-Insaf,
 4/20)
Mereka berdalilkan dengan athar sahabat bahawa :
إنَّ عَبْدَ الله بن الزُبَير رَضِيَ اللهُ عَنْه
ُ
 كَانَ يُطِيلُ النَّفْل وَرُبَّمَا عَطِشَ فَشَرِبَ يَسِيراً
Maksudnya
: Sesungguhnya
Abdullah Ibnu Zubair R.A beliau memanjangkan solat sunatnya dan boleh jadi beliau dahaga lalu meminum sedikit air.
Riwayat Ibnu Abi Syaibah (1/225)
Yang demikian merupakan perbuatan sahabat, perbuatan para sahabat jika ia tidak menyalahi nas atau perbuatan sahabat yang lain maka ia merupakan hujjah.(
Lihat
 al-Syarh al-Mumti
, 3/356)
Mereka juga berhujah dengan mengatakan : Ibadah sunat lebih ringan daripada ibadah wajib, sebagai contoh, terdapat rukun seperti berdiri dan menghadap kiblat semasa dalam perjalanan yang tidak dikenakan dalam ibadah sunat, dan mungkin seseorang memerlukan sesuatu yang mendorongnya untuk melakukan ibadah sunat, maka dia diberi keizinan untuk minum dalam jumlah yang sedikit.[1]
Justeru dalam isu ini kami cenderung kepada  pendapat yang pertama yang merupakan pandangan majoriti ulama iaitu makan dan minum dalam solat boleh membatalkan solat tersebut. Yang demikian juga kerana ia boleh menganggu kekhusyukan solat tersebut.
Semoga Allah memberi kita kefahaman yang jelas dalam melaksanakan segala titah perintahnya dan kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya
: “
“Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.
”
(Surah Ibrahim :40)
[1]

https://www.alukah.net/sharia/0/111992/

لأكل-والشرب-في-الصلاة/

Bertarikh: 16 Ogos 2023 bersamaan 30 Muharram 1445 H


#2653: Hak Isteri

Soalan:
Assalamualaikum Dato’ Seri. Boleh ustaz terangkan apakah sepatutnya hak yang dimiliki oleh seorang isteri daripada suaminya?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَعَاشِرُوهُنَّ بِالْمَعْرُوفِ
Maksudnya: “
Dan bergaulah kamu dengan mereka (isteri-isteri kamu itu) dengan cara yang baik.
”
Surah al-Nisa’ (19)
Daripada Amr bin al-Ahwas menyebut bahawa beliau pernah mendengar Nabi SAW berkhutbah haji Wada’. Setelah memuji dan menyanjung Allah SWT, memperingatkan dan menasihatkan, Baginda SAW bersabda:
أَلاَ وَاسْتَوْصُوا بِالنِّسَاءِ خَيْرًا فَإِنَّمَا هُنَّ عَوَانٌ عِنْدَكُمْ لَيْسَ تَمْلِكُونَ مِنْهُنَّ شَيْئًا غَيْرَ ذَلِكَ إِلاَّ أَنْ يَأْتِينَ بِفَاحِشَةٍ مُبَيِّنَةٍ فَإِنْ فَعَلْنَ فَاهْجُرُوهُنَّ فِي الْمَضَاجِعِ وَاضْرِبُوهُنَّ ضَرْبًا غَيْرَ مُبَرِّحٍ فَإِنْ أَطَعْنَكُمْ فَلاَ تَبْغُوا عَلَيْهِنَّ سَبِيلاً أَلاَ إِنَّ لَكُمْ عَلَى نِسَائِكُمْ حَقًّا وَلِنِسَائِكُمْ عَلَيْكُمْ حَقًّا فَأَمَّا حَقُّكُمْ عَلَى نِسَائِكُمْ أَلاَّ يُوطِئْنَ فُرُشَكُمْ مَنْ تَكْرَهُونَ وَلاَ يَأْذَنَّ فِي بُيُوتِكُمْ لِمَنْ تَكْرَهُونَ أَلاَ وَحَقُّهُنَّ عَلَيْكُمْ أَنْ تُحْسِنُوا إِلَيْهِنَّ فِي كِسْوَتِهِنَّ وَطَعَامِهِنَّ ”
Maksudnya: Berpesanlah kamu semua dengan kebaikan terhadap wanita (para isteri), kerana mereka itu hanyalah penolong di sisi kamu. Kamu tidak menguasai dari mereka sedikit pun selain itu kecuali bila mereka melakukan perbuatan keji yang nyata. Bila mereka melakukan hal tersebut, tinggalkanlah mereka di tempat tidurnya dan pukullah dengan pukulan yang tidak menjadikan cacat. Namun bila mereka mentaati kamu semua, maka tidak ada jalan bagi kamu untuk menyusahkan mereka. Ketahuilah, kamu memiliki hak terhadap isteri-isteri kamu. Dan mereka juga memiliki hak terhadap kamu. Hak kamu terhadap mereka adalah mereka tidak boleh membiarkan ada orang yang kamu benci untuk memijak hamparan (permadani) kamu dan isteri tidak boleh mengizinkan orang yang kamu benci masuk rumah kamu. Adapun hak mereka terhadap kamu adalah kamu berbuat baik kepada mereka dalam memberikan pakaian dan makanan mereka.”
Riwayat al-Tirmizi (1163). Dinyatakan sebagai hasan dalam Sahih al-Tirmizi (3087)
Antara sikap yang patut ditunjukkan ialah sentiasa berlemah lembut dengan isterinya serta tidak mengkasari apatah lagi memukulnya. Bahasa yang digunakan juga penuh dengan kesopanan dan penghormatan kepada isterinya.
Kami telah menjawab isu ini beberapa kali dan kami telah kemukakan dalam buku kami
Baiti Jannati
 hlm. 36-38, antara lain menyebut:
Hendaklah diberi mas kahwin dan nafkah sama ada makan minum, tempat tinggal, pakaian, dan juga segala keperluan kehidupan seperti alat solekan, perhiasan dan rawatan kesihatan.
Di samping itu, segala bentuk keperluan semasa seperti beberapa bil yang mesti diselesaikan termasuk elektrik, air,
handphone
, serta minyak kenderaan,
Smarttag
, bahkan kenderaan itu sendiri mengikut
‘uruf
 semasa serta kemampuan suami.
Dalam menjawab persoalan di atas, kami juga menambah berdasarkan kepada nukilan Abu Laith al-Samarqandi, antara lain katanya, “Hak seorang isteri ke atas suaminya 5 perkara:
Hendaklah suami berkhidmat untuknya di belakang tabir dan tidak membiarkannya keluar dari belakang tabir kerana ia merupakan aurat dan keluarnya adalah berdosa dan meninggalkan maruah.
Hendaklah mengajarnya apa yang diperlukan daripada agama yang menjadi fardhu ain seperti hukum wudhuk, solat, puasa dan lain-lain.
Hendaklah dia memberi makan daripada makanan yang halal ini kerana setiap daging apabila tumbuh dari makanan yang haram akan dicair dan dibakar dengan api neraka.
Jangan menzaliminya kerana isteri merupakan amanah di sisinya.
Jangan menyusahkan apabila isteri bertindak secara tidak baik hendaklah dinasihat supaya tidak berlaku mudarat kepadanya. (Lihat
Tanbih al-Ghafilin
, hlm. 337)
Diceritakan bahawa seorang lelaki yang datang mengadu kepada ‘Umar bagi mengadu berkenaan perilaku dan akhlak isterinya kepada beliau. Lalu dia berdiri di depan pintu rumah Umar menunggu beliau. Tiba-tiba dia mendengar isteri Umar berbicara panjang lebar di hadapan beliau, sedangkan beliau hanya terdiam tidak membalas pembicaraan isterinya. Kemudian lelaki tersebut beranjak pergi sambil bergumam,
“Jika seperti ini keadaan Amir al-Mukminin Umar bin al-Khattab, bagaimana dengan keadaan saya sendiri?”
 Kemudian Umar pun keluar rumah dan melihatnya pergi meninggalkan rumahnya, lalu beliau memanggilnya,
“Apa keperluanmu wahai saudaraku?”
 Lelaki itu pun menjawab,
 “Wahai Amir al-Mukminin, saya datang untuk mengadukan akhlak dan perilaku isteriku serta kata-katanya kepadaku. Lalu aku mendengar isteri tuan juga melakukan hal yang sama. Maka aku pun berganjak pergi sambil bergumam, “Jika seperti ini keadaan Amir al-Mukminin Umar bin al-Khattab dengan isterinya, maka bagaimana dengan keadaan saya sendiri?”
Lalu Umar pun berkata kepadanya,
 “Sesungguhnya aku bersabar kepadanya kerana memang dia memiliki hak-hak yang perlu aku penuhi. Sesungguhnya dia memasak makanan untukku, membuatkan roti untukku, mencuci pakaianku dan menyusukan anak-anakku. Sedangkan yang demikian itu bukan merupakan kewajiban atasnya. Sementara, di sisi yang lain, hatiku merasa tenteram dengannya sehingga mencegahku daripada hal-hal yang haram. Oleh sebab itu, aku bersabar terhadap sikapnya yang demikian tersebut.”
 Kemudian lelaki itu pun berkata,
“Wahai Amir al-Mukminin, apakah demikian juga dengan isteri saya.”
 Umar pun berkata,
“Maka bersabarlah anda denagn sikapnya wahai saudaraku, kerana sesungguhnya hal itu beberapa ketika sahaja.”
Kisah ini disebut oleh Abu al-Laith al-Samarqandi dalam
 Tanbih al-Ghafilin (
hlm. 517); Ibn Hajar al-Haitami dalam
al-Zawajir
 (2/80), Syeikh Sulaiman bin Muhammad al-Bujairimi al-Faqih al-Syafi’i dalam
Hasyiyah ‘ala Syarh al-Minhaj
(3/441). Kesemua mereka tidak menyebut isnadnya, akan tetapi mereka menyebutkan kisah ini dengan menggunakan
sighah al-tamridh.
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Bertarikh: 16 Ogos 2023 bersamaan 30 Muharram 1445 H


#2654: Minat Membaca

Soalan:
Assalamualaikum Dato’ Seri. Bagaimana cara untuk kita menanam minat membaca?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
اقْرَأْ بِاسْمِ رَبِّكَ الَّذِي خَلَقَ ﴿١﴾ خَلَقَ الْإِنسَانَ مِنْ عَلَقٍ ﴿٢﴾ اقْرَأْ وَرَبُّكَ الْأَكْرَمُ ﴿٣﴾ الَّذِي عَلَّمَ بِالْقَلَمِ ﴿٤﴾ عَلَّمَ الْإِنسَانَ مَا لَمْ يَعْلَمْ
Maksudnya: “
Bacalah (wahai Muhammad) dengan nama Tuhanmu yang menciptakan (sekalian makhluk), Ia menciptakan manusia dari sebuku darah beku; Bacalah, dan Tuhanmu Yang Maha Pemurah, –  Yang mengajar manusia melalui pena dan tulisan, – Ia mengajarkan manusia apa yang tidak diketahuinya.
”
Surah al-‘Alaq (1-5)
Kami telah nyatakan dalam buku yang kami susun bertajuk
Kuasa Iqra’
. Berdasarkan sedikit pengalaman kami bagi menggalakkan budaya dan minat membaca antaranya ialah:
Fahamilah membaca adalah wajib yang boleh membuka minda, memperolehi
thaqafah
dan pengetahuan serta membasmi kejahilan.
Tekad dan matlamatkan dengan jelas tujuan membaca untuk diperolehi ilmu dan juga penyelesaian dan kemelut dalam kehidupan sebagai satu solusi.
Tentukan masa yang tidak dapat tidak mesti membaca sebagai disiplin dalam diari kehidupan kita. Kami telah nyatakan dalam buku
Masa Peliahralah
bagaimana lobanya tokoh ulama dan cendikiawan dalam membaca.
Sentiasa bawa buku di tangan untuk dibaca terutamanya
kutayyib
 (buku-buku kecil yang kurang dari 100 halaman). Saya teringat ketika belajar di Universiti Islam Madinah, seorang guru kami iaitu Syeikh Soleh Jubran yang mengajar bahasa Arab setiap kali masuk kelas akan membaca buku kecil yang berlainan untuk dibaca dan dihadamnya.
Tentukan sasaran dalam pembacaan sama ada mengikut tajuk atau mukasurat atau bab untuk dikhatamkannya.
Binalah perpustakaan walaupun kecil di rumah sebagai koleksi peribadi. Di situ merupakan lambang ketekunan dan kesungguhan untuk membaca buku. Kami telah nyatakan dalam buku
Perpustakaan Dalam Islam.
Berkawanlah dengan orang-orang yang suka membaca buku kerana kita akan terpengaruh dengan rakan-rakan kita. Benarlah hadith Nabi SAW:
الْمَرْءُ عَلَى دِينِ خَلِيلِهِ فَلْيَنْظُرْ أَحَدُكُمْ مَنْ يُخَالِلْ
Maksudnya: “
Seseorang itu mengikut agama rakannya. Maka lihatlah seorang kamu siapa yang dia berkawan.”
Riwayat Abu Daud (4833), al-Tirmizi (2378) dan Ahmad (8398)
Pemimpin hendaklah meminatkan diri mereka untuk membaca, ini menjadikan rakyatnya juga akan terpengaruh dan mengikut rentak dan minat pemimpin mereka. Ibn Khaldun menukilkan dalam kitabnya
Tarikh Ibn Khaldun
(1/38) sebuah kata-kata hikmah:
النَّاسُ عَلَى دِينِ المَلِكِ
Maksudnya:
“Orang ramai mengikut agama pemimpin mereka.”
Bacalah sejarah mereka yang kaki membaca kita akan dapati banyak masa dihabiskan untuk membaca. Saya teringat kisah Ibnu Jauzi yang asmuk ek sesebuah perpustakaan dan berkata bahawa beliau telah membaca lebiih daripada 20,000 judul buku. Inilah yang sepatutnya dilakukan oleh para ulama, cendekiawan dan pelajar dalam membaca ilmu pengetahuan. Inilah sebahagian daripada cara untuk kita meminatkan diri kita untuk membaca dan menghindarkan daripada sifat malas.
Dalam membaca maka pilihlah bacaan-bacaan yang terbaik yang menyegarkan minda, menambahkan ilmu, menajamkan fikiran, makrifah kepada Tuhan dan
thaqafah
yang mendalam. Seorang pujangga menyebut:
اقْرَأْ خَيْرَ مَا تَجِدُ، وَاكْتُبْ خَيْرَ مَا تَقْرَأُ، وَاحْفَظْ خَيْرَ مَا تَكْتُبُ
Maksudnya: “
Bacalah buku yang terbaik yang kamu dapati, tulislah apa yang terbaik daripada apa yang kamu baca, dan hafazlah apa yang terbaik daripada apa yang kamu tulis.
”
Perkara yang hampir sama juga disebut oleh Ibn al-Muqaffa’ yang menyebut:
اكْتُبُوا أَحْسَنَ مَا تَسْمَعُونَ، وَاقْرَأُوا أَحْسَنَ مَا تَكْتُبُونَ، وَاحْفَظُوا أَحْسَنَ مَا تَقْرَأُونَ، وَتُحَدّثُوا بِأَحْسَنِ مَا تَحْفَظُونَ.
Maksudnya: “
Tulislah apa yang terbaik daripada apa yang kamu dengar, dan bacalah yang terbaik daripada apa yang kamu tulis, dan hafazlah apa yang terbaik daripada yang kamu baca, dan bercakaplah apa yang terbaik daripada apa yang kamu hafaz.”
Kami akhiri dengan doa:
اللَّهُمَّ إِنَّا نَعُوذُ بِكَ مِنَ الْهَمِّ وَالْحَزَنِ ، وَنَعُوذُ بِكَ مِنَ الْعَجْزِ وَالْكَسَلِ ، ونَعُوذُ بِكَ مِنَ الْجُبْنِ وَالْبُخْلِ ، وَنَعُوذُ بِكَ مِنْ غَلَبَةِ الدَّيْنِ وَقَهْرِ الرِّجَالِ
Maksudnya:

“Ya Allah, sesungguhnya kami berlindung kepada-Mu daripada kedukaan dan kesedihan. Kami berlindung kepada-Mu daripada sifat lemah dan malas. Kami berlindung kepada-Mu daripada sifat pengecut dan kedekut. Dan kami berlindung kepada-Mu daripada bebanan hutang dan penindasan manusia.”
Bertarikh: 16 Ogos 2023 bersamaan 30 Muharram 1445 H


#2655: Suami Mendisiplinkan Isteri

Soalan:
Assalamualaikum w.b.t Dato’ Seri. Bagaimanakah cara yang betul dan tepat menurut Islam untuk seorang suami mendisiplinkan isterinya yang derhaka?
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Kami mulakan dengan firman Allah SWT:
وَاللَّاتِي تَخَافُونَ نُشُوزَهُنَّ فَعِظُوهُنَّ وَاهْجُرُوهُنَّ فِي الْمَضَاجِعِ وَاضْرِبُوهُنَّ ۖ فَإِنْ أَطَعْنَكُمْ فَلَا تَبْغُوا عَلَيْهِنَّ سَبِيلًا ۗ إِنَّ اللَّهَ كَانَ عَلِيًّا كَبِيرًا ﴿٣٤﴾ وَإِنْ خِفْتُمْ شِقَاقَ بَيْنِهِمَا فَابْعَثُوا حَكَمًا مِّنْ أَهْلِهِ وَحَكَمًا مِّنْ أَهْلِهَا إِن يُرِيدَا إِصْلَاحًا يُوَفِّقِ اللَّهُ بَيْنَهُمَا ۗ إِنَّ اللَّهَ كَانَ عَلِيمًا خَبِيرًا
Maksudnya:
“Dan perempuan-perempuan yang kamu bimbang melakukan perbuatan derhaka (nusyuz) hendaklah kamu menasihati mereka, dan (jika mereka berdegil) pulaukanlah mereka di tempat tidur, dan (kalau juga mereka masih degil) pukullah mereka (dengan pukulan ringan yang bertujuan mengajarnya). Kemudian jika mereka taat kepada kamu, maka janganlah kamu mencari-cari jalan untuk menyusahkan mereka. Sesungguhnya Allah Maha Tinggi, lagi Maha Besar. Dan jika kamu bimbangkan perpecahan di antara mereka berdua (suami isteri) maka lantiklah “orang tengah” (untuk mendamaikan mereka, iaitu), seorang dari keluarga lelaki dan seorang dari keluarga perempuan. Jika kedua-dua “orang tengah” itu (dengan ikhlas) bertujuan hendak mendamaikan, nescaya Allah akan menjadikan kedua (suami isteri itu) berpakat baik. Sesungguhnya Allah sentiasa Mengetahui, lagi Amat mendalam pengetahuanNya.”
(Surah al-Nisa’: 34-35)
Imam Ibn Kathir menyatakan, nusyuz (النُّشُوزُ) itu bererti meninggi diri, dan wanita yang nusyuz itu adalah yang meninggi diri terhadap suaminya, meninggalkan perintahnya, menjauhi dan membencinya.
Jika tanda-tanda nusyuz ini muncul, maka nasihatilah si isteri dan takutkanlah dia dengan hukuman Allah SWT atas kemaksiatannya. Sesungguhnya Allah SWT telah mewajibkan hak-hak suami ke atas isteri, serta ketaatan kepadanya, dan Allah SWT mengharamkan berbuat derhaka kepada suami kerana apa yang Allah SWT telah anugerahkan kepadanya berupa keutamaan dan kemuliaan. (Lihat
Tafsir al-Quran al-‘Azim
, 2/257)
Menurut
Kamus Dewan Bahasa dan Pustaka Edisi Keempat
 pula, nusyuz bermaksud  keingkaran isteri mentaati perintah suami, selagi mana perintah tersebut diharuskan Allah SWT.
Suami merupakan seorang ketua dalam sesebuah institusi rumahtangga. Ini jelas berdasarkan hadith yang diriwayatkan daripada Abdullah bin ‘Umar R.Anhuma bahawa Rasulullah SAW bersabda:
وَالرَّجُلُ رَاعٍ عَلَى أَهْلِ بَيْتِهِ، وَهُوَ مَسْئُولٌ عَنْهُمْ
Maksudnya:
“Dan seorang lelaki adalah pemimpin kepada keluarganya dan dia akan ditanya berkaitan perihal mereka (ahli keluarganya).”
Riwayat Muslim (1829)
Imam al-Nawawi mengatakan, pemimpin adalah seorang penjaga yang telah diamanahkan dan beriltizam dalam memperbaiki setiap perkara yang dilakukan terutama orang yang berada dibawah penjagaannya. Jika terdapat kekurangan terhadap orang berada di bawah jagaannya, maka dia dipertanggungjawabkan untuk mengadilinya (jika berlaku kezaliman) serta menguruskan keperluan yang diperlukannya (orang yang berada di bawah) sama ada perkara itu melibatkan agama, dunia atau mana-mana perkara yang berkaitannya. (Lihat
al-Minhaj Syarh Sahih Muslim
, 12/213)
Secara umumnya, seorang pemimpin atau ketua tidak dapat mengelak daripada menangani masalah disiplin yang merupakan cabaran yang nyata. Disiplin adalah suatu proses yang penting dan perlu dilaksanakan berdasarkan ketetapan-ketetapan serta peraturan yang bertepatan dengan kehendak syara‘. Oleh yang demikian, setiap pemimpin tidak boleh bertindak sesuka hati dalam mendisiplinkan mereka yang berada di bawah jagaannya.
Berdasarkan ayat 34 surah al-Nisa’ yang kami bawakan di atas, Allah SWT telah menetapkan 3 cara utama secara berturutan untuk mendisiplinkan isteri yang berbuat derhaka terhadap suami:
Menasihati.
Memulaukan di tempat tidur.
Memukul (dengan pukulan ringan yang bertujuan mengajarnya).
Dan sekiranya 3 cara mendisiplinkan ini tidak berjaya, maka Allah SWT seperti dalam ayat 35 memberikan pilihan terakhir kepada pasangan suami isteri untuk melantik orang tengah sebagai pendamai antara keduanya, orang tengah itu yang akan memutuskan sama ada perkahwinan itu diteruskan atau dibatalkan.
Abu Bakar Ibn al-‘Arabi mengatakan, antara penghuraian yang terbaik pernah aku dengar tentang ayat ini adalah yang dinyatakan oleh Sa‘id bin Jubair R.A, katanya “Si suami perlu menegur isterinya, sekiranya dia menerima teguran tersebut (maka suami cukup berhenti di situ sahaja). Jika tidak, suami perlu memulaukannya. Sekiranya isterinya patuh (maka suami cukup berhenti di situ sahaja). Jika tidak, suami boleh memukulnya. Sekiranya isterinya patuh (maka suami cukup berhenti di situ sahaja). Jika tidak, dia perlu mencari pendamai daripada orang tengah yang dilantik daripada kedua-dua belah pihak. Mereka (orang tengah) akan mencari siapa yang menimbulkan masalah, dan pada ketika itu perkahwinan boleh dibatalkan dengan cara
khulu‘
(الخُلْعُ).” (Lihat
Ahkam al-Quran
, 1/535)
Sekiranya ketetapan tersebut dilanggar, ia akan mengakibatkan kelemahan institusi rumahtangga dan boleh membantutkan proses disiplin tersebut. Lebih teruk lagi, ia boleh berakhir dengan kemusnahan rumahtangga daripada mendapat kebaikan.
Imam Ibn Kathir ketika menafsirkan ayat (إِنَّ اللَّهَ كَانَ عَلِيًّا كَبِيرًا) menyatakan, ini merupakan amaran yang kuat kepada para lelaki yang sengaja mencabuli wanita (dengan 4 ketetapan di atas) tanpa sebarang sebab (isteri tidak derhaka). Sesungguhnya Allah yang Maha Tinggi dan Maha Besar adalah pelindung bagi para wanita tersebut, dan Allah pasti akan membalas terhadap sesiapa yang menindas mereka atau mencabuli mereka. (Lihat
Tafsir al-Quran al-‘Azim
, 2/259)
3 Langkah Mendisiplinkan Isteri
Pertama:
Menasihati
Menasihati isteri merupakan langkah pertama kerana ia dilihat sebagai cara yang paling lembut boleh digunakan oleh seorang suami. Dia juga tidak boleh berpindah terus ke langkah kedua sebelum melakukan langkah ini. Nasihat serta teguran yang diberikan perlulah dengan cara yang tegas dan berhemah, dilakukan dengan bersungguh-sungguh di samping mengutamakan budi bicara yang betul dalam menyuruh melakukan kebaikan dan meninggalkan kemungkaran.
Di dalam sebuah hadith yang diriwayatkan daripada Laqit bin Sabirah R.A, Rasulullah SAW pernah mengajarkan beliau untuk menasihati isterinya yang dikatakan kasar tutur katanya. Pada awalnya Baginda mencadangkan agar dia menceraikan isterinya. Tetapi, oleh kerana mereka telah mempunyai anak dan sudah lama bersama, maka Baginda SAW menyuruhnya agar menasihati isterinya. Rasulullah SAW bersabda:
فَمُرْهَا – يَقُولُ عِظْهَا – فَإِنْ يَكُ فِيهَا خَيْرٌ فَسَتَفْعَلُ وَلاَ تَضْرِبْ ظَعِينَتَكَ كَضَرْبِكَ أُمَيَّتَكَ
Maksudnya:
“Berilah dia peringatan, Kalau memang dia baik, maka dia tentu melakukan perintahmu. Janganlah kamu memukul isterimu seperti kamu memukul hamba perempuanmu.”
Riwayat Abu Dawud (142), al-Tirmizi (788), al-Nasa’ie (114), Ibn Majah (407), dan Ahmad (17846)
Kedua:
Memulaukan
Sekiranya langkah pertama gagal, si suami boleh berpindah ke langkah kedua dengan memulaukan isteri di tempat tidur. Pada zahirnya, cara ini tidak melibatkan sentuhan fizikal, akan tetapi ia merupakan cara mendisiplin yang berat dan mempunyai kesan yang besar terhadap emosi seseorang. Kebiasaannya, langkah ini telah cukup untuk memberikan kesedaran kepada si isteri apabila suaminya mula menjauhkan diri disebabkan oleh sikapnya.
Imam al-Tabari membawakan sebab diturunkan surah al-Ahzab ayat 28 dan 29, yang mana ia menjadi bukti bahawa Rasulullah SAW sendiri pernah mempraktikkan langkah ini pada suatu ketika dahulu. Ketika mana Saidatina ‘Aisyah meminta daripada Rasulullah SAW tambahan nafkah atau apa-apa harta. Lalu Baginda SAW bertindak memulaukan para isterinya selama sebulan. (Lihat
Jami‘ al-Bayan
, 20/251)
Kemudian Allah SWT berfirman:
يَا أَيُّهَا النَّبِيُّ قُل لِّأَزْوَاجِكَ إِن كُنتُنَّ تُرِدْنَ الْحَيَاةَ الدُّنْيَا وَزِينَتَهَا فَتَعَالَيْنَ أُمَتِّعْكُنَّ وَأُسَرِّحْكُنَّ سَرَاحًا جَمِيلًا ﴿٢٨﴾ وَإِن كُنتُنَّ تُرِدْنَ اللَّهَ وَرَسُولَهُ وَالدَّارَ الْآخِرَةَ فَإِنَّ اللَّهَ أَعَدَّ لِلْمُحْسِنَاتِ مِنكُنَّ أَجْرًا عَظِيمًا
Maksudnya:
“Wahai Nabi, katakanlah kepada isteri-isterimu: ‘Sekiranya kamu semua mahukan kehidupan dunia (yang mewah) dan perhiasannya (yang indah), maka marilah supaya aku berikan kepada kamu pemberian mut‘ah (sagu hati), dan aku lepaskan kamu dengan cara yang sebaik-baiknya. Dan sekiranya kamu semua mahukan (keredaan) Allah dan RasulNya serta (nikmat kemewahan) di negeri akhirat maka sesungguhnya Allah menyediakan bagi orang-orang yang berbuat baik di antara kamu: pahala yang besar’.”
(Surah al-Ahzab: 28-29)
Ketiga:
 Memukul (dengan pukulan ringan yang bertujuan mengajarnya)
Langkah terakhir sekiranya si isteri masih tidak patuh dan menerima teguran, suami dibenarkan untuk mendisiplinkannya dengan bentuk sentuhan fizikal, yang juga merupakan cara yang paling berat dalam mendidik kerana ia melibatkan fizikal dan juga emosi.
Namun begitu, pukulan tersebut mestilah menepati syarat berikut:
Tidak menyakitkan.
Tidak meninggalkan sebarang kesan pada tubuh.
Menjauhi tempat-tempat yang sensitif dan berisiko mendatangkan mudharat, seperti muka, kepala, perut dan lain-lain.
Ini bersesuaian dengan sebuah hadith yang diriwayatkan daripada Jabir bin Abdullah R.Anhuma  bahawa Rasulullah SAW bersabda:
فَاتَّقُوا اللَّهَ فِي النِّسَاءِ فَإِنَّكُمْ أَخَذْتُمُوهُنَّ بِأَمَانِ اللَّهِ وَاسْتَحْلَلْتُمْ فُرُوجَهُنَّ بِكَلِمَةِ اللَّهِ وَلَكُمْ عَلَيْهِنَّ أَنْ لاَ يُوطِئْنَ فُرُشَكُمْ أَحَدًا تَكْرَهُونَهُ، فَإِنْ فَعَلْنَ ذَلِكَ فَاضْرِبُوهُنَّ ضَرْبًا غَيْرَ مُبَرِّحٍ
Maksudnya:
“Bertaqwalah kepada Allah dalam mengendalikan urusan kaum wanita. Kamu mengambil mereka dengan amanah Allah dan dihalalkan bagi kamu kemaluan mereka dengan kalimah Allah. Hak kamu yang wajib ditunaikan oleh isteri kamu ialah mereka tidak membenarkan orang yang kamu benci masuk ke tempat tidurmu. Jika mereka melakukannya, pukullah mereka dengan cara yang tidak menyakitkan.”
Riwayat Muslim (1218)
Imam al-Qurtubi pula menukilkan sebuah riwayat daripada ‘Ata’, dia bertanya kepada Ibn ‘Abbas R.A tentang maksud pukulan yang tidak menyakitkan.  Ibn ‘Abbas menjawab: “Pukulan dengan
siwak
(kayu sugi) atau sesuatu yang seumpama dengannya.” (Lihat
al-Jami‘ li Ahkam al-Quran
, 5/173)
Kesimpulan
Berdasarkan perbincangan yang kami bawakan, ringkasnya terdapat 4 langkah untuk mengharmonikan masalah rumahtangga yang berlaku disebabkan isteri yang nusyuz; menasihati, memulaukan, memukul, dan mencari orang tengah sebagai pendamai.
3 langkah yang pertama boleh diuruskan sendiri oleh si suami untuk mendisiplinkan isterinya yang berbuat derhaka. Manakala, langkah yang keempat memerlukan campur tangan orang ketiga kerana suami sudah tidak lagi mampu menyelesaikan masalah tersebut dengan seorang diri.
Semoga dengan sedikit pencerahan ini, ummat Islam di Malaysia lebih akan lebih cakna sola kepentingan undang-undang dan disiplin dalam kekeluargaan, seterusnya bertindak berdasarkan neraca yang telah ditetapkan dan dibenarkan oleh syara‘ tanpa melampaui batas.
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
(Surah al-Furqan: 74)
Wallahu a‘lam
Bertarikh: 16 Ogos 2023 bersamaan 30 Muharram 1445 H


#2656: Imam Ibnu Asakir dan Karyanya

Soalan:
Assalamualaikum Dato’ Seri. Boleh terangkan kepada kami siapakah Imam Ibnu Asakir dan apakah karyanya yang terkenal?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Beliau adalah Abu al-Qasim al-Hafidz Tsiqatuddin Ali bin Abi Muhammad Al-Husain bin Hibatullah bin Abdullah bin al-Husain ad- Dimasyqi al-Syafi’i atau lebih dikenali dengan Ibn ‘Asakir.
Beliau lahir pada 499H/1105M dan meninggal pada 571H/ 1176M di usia 71 tahun. Saya kerap kali menziarahi makamnya semasa sedang menuntut di Syria yang terletak di kota Damsyiq. Di situlah terletak beberapa makam para sahabat.
Ayahnya adalah seorang ulama yang ahli fiqh mazhab al-Syafi’ dan beliau wafat 519 H/1125 M. Imam Ibnu Asakir mempunyai empat orang adik beradik (termasuk Ibnu Asakir), tiga orang lelaki dan seorang perempuan.
Abangnya yang pertama bernama Hibatullah Al-Hasan al-Sha’in (w. 563 H/1167 M), seorang ahli fiqh yang thiqah. Abangnya yang kedua bernama Muhammad bin Al-Hasan, riwayat hidupnya hanya sedikit yang diketahui, namun ada yang mengatakan bahwa Muhammad menjadi Qadhi di Damsyik , mempunyai  anak yang ramai dan berkebolehan menjadi pengajar serta penyebar ilmu hadith.
Sedangkan saudara perempuannya (tidak disebutkan namanya) pandai dalam bidang agama dan dunia, yang dinikahi Muhammad bin Ali bin al-Fath Al-Salami.
Imam Ibnu Asakir dibesarkan dalam keluarga yang berpendidikan tinggi. Beliau mula belajar ketika berumur 6 tahun kepada abangnya (Al-Sha’in) dalam bidang fiqh, dan dalam bidang bahasa dan sastera Arab di bawah bimbingan datuknya sendiri, Abu Al-Mufaddhal Al-Qurashi. Kedua-dua pakciknya iaitu Abu Al-Ma’ali Muhammad bin Yahya bin Ali Al-Qurashi (w.537 H), Abu Al-Makarim Sulthan bin Yahya (w. 530 H)  sangat berpengaruh terhadap keilmuan Imam Ibnu Asakir.
Imam al-Hafiz Ibnu Asakir meriwayatkan hadith dari 1300 guru lelaki dan 80 guru wanita yang tersebar di Baghdad, Mekah, Madinah, Naisabur, Tibriz, Baihaq, Heart, Azerbaijan, Ray, Sarkhas, Kufah, Hamadhan, dan tempat yang lain.
Tidak dapat diketahui berapa tahun beliau mengembara di tempat-tempat itu, namun tercatat  bahawa beliau mengembara sehingga tahun 533 H. Beliau tergolong sebagai orang yang rajin menuntut ilmu hadith, walaupun setelah mendapat anak yang bernama al-Qasim, beliau tetap pergi mencari ilmu.
Imam Ibnu ‘Asakir meninggal dunia pada tahun 571H bersamaan dengan masa awal pemerintahan Salahuddin al-Ayyubi ketika beliau berusia 72 tahun. Salahuddin juga turut serta menguruskan jenazah Imam Ibnu Asakir yang menjadi gurunya.
Imam Ibn Asakir, seorang tokoh ulama Damsyiq yang terkenal telah mengkaryakan kitab Tarikhnya sebanyak 80 jilid. Antara karyanya yang terkenal ialah:
Al-Muwafaqaat (2 jilid)
Gharaib Malik(10 jilid)
Al-Mu’jam(12 jilid)
al-Musalsalat
Tarikh al-Mazah
Mu’jam an-Niswan
Mu’jam as-Syuyukh wa an-Nubula
Al-Mu’jam al-Musytamil ‘Ala Asma’ al-Kutub as-Sittah
Tabyin Kazib Al-Muftari Bi Ma Nusiba Illa Al-Imam Abu Hasan Al-Asy’ari
Alhamdulillah, penulis sempat menziarahi makamnya yang cukup unik di mana dibesarkan jalan tetapi kuburnya dijadikan bulatan di tengahnya. Di Bab al-Saghir, Damsyik, Syria. Perkuburannya juga berhampiran dengan muhaddith akbar yang terakhir di bumi Syam iaitu Syeikh Badruddin al-Hasani. Semoga Allah SWT merahmati Imam Ibnu Asakir.
Kami akhiri dengan doa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu.”
(Surah al-Hasyr: 10)
Bertarikh: 16 Ogos 2023 bersamaan 30 Muharram 1445 H


#2657: Waktu Doa Mustajab

Soalan:
Assalamualaikum Dato’ Seri. Ada atau tidak waktu doa-doa mustajab? Dan tempat doa mustajab?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, kami terangkan dahulu makna dan maksud doa, serya dalil berkaitan doa.
Doa menurut Imam al-Khattabi adalah permohonan hamba kepada Tuhannya dengan mengharapkan pertolongan-Nya dan juga bantuan daripada-Nya. (Lihat
Sya’n al-Du’a
, 1/4)
Allah SWT berfirman:
وَقَالَ رَبُّكُمُ ادْعُونِي أَسْتَجِبْ لَكُمْ
Maksudnya: “Dan Tuhan kamu berfirman: “Berdoalah kamu kepada-Ku nescaya Aku perkenankan doa permohonan kamu.”
Surah Ghafir (60)
Ayat di atas menunjukkan bahawa Allah SWT bukan sahaja memerintahkan kepada para hamba-Nya untuk beribadah bahkan Dia juga memberikan jaminan bahawa doa tersebut akan dimustajabkan. Kata Khalid al-Rib’ie: Sangat ajaib buat umat ini, dikatakan kepada mereka: “Berdoalah kepada-Ku nescaya Aku akan mustajabkan.” Allah memerintahkan kepada mereka untuk berdoa, serta menjanjikan kepada mereka kemustajaban tanpa ada sebarang syarat antara keduanya. (Lihat
al-Jami’ li Ahkam al-Quran
, 15/292)
Kemudian Allah SWT berfirman dalam ayat yang sama:
إِنَّ الَّذِينَ يَسْتَكْبِرُونَ عَنْ عِبَادَتِي سَيَدْخُلُونَ جَهَنَّمَ دَاخِرِينَ
Maksudnya: “Sesungguhnya orang-orang yang sombong takbur daripada beribadat dan berdoa kepada-Ku, akan masuk neraka Jahannam dalam keadaan hina.”
Surah Ghafir (60)
Ibn ‘Asyur di dalam tafsirnya menyatakan bahawa ayat ini menjadi dalil bahawa Allah SWT menuntut hamba-Nya untuk berdoa kepada-Nya berkaitan hajat-hajatnya serta ia menjadi dalil akan pensyariatannya dan perkara ini tidak mempunyai khilaf dalam kalangan umat Islam sendiri. (Lihat
Tafsir Ibn ‘Asyur
, 24/183)
Dalam menjawab persoalan di atas, sebagaimana diriwayatkan oleh al-Baihaqi, doa mustajab adalah pada empat tempat: Daripada Abu Umamah, bahawa Rasulullah SAW bersabda:
 تُفْتَحُ أَبْوَابُ السَّمَاءِ، وَيُسْتَجَابُ الدُّعَاءُ فِي أَرْبَعَةِ مَوَاطِنَ: عِنْدَ الْتِقَاءِ الصُّفُوفِ، وَعِنْدَ نُزُولِ الْغَيْثِ، وَعِنْدَ إِقَامَةِ الصَّلَاةِ، وَعِنْدَ رُؤْيَةِ الْكَعْبَةِ
Maksudnya:
 “Dibukakan pintu-pintu langit dan dimustajabkan doa itu pada empat keadaan; Ketika bertemunya pasukan (ketika perang), ketika turunnya hujan, ketika iqamat solat dan ketika melihat Ka’bah.”
Riwayat al-Baihaqi dalam al-Sunan al-Kabir (6460) dan al-Da’awat al-Kabir (669); dan al-Tabarani dalam al-Du’a (168)
Akhir kalam, marilah sama-sama kita berdoa dan munajat:
اللَّهُمَّ إِنَّا نَعُوذُ بِكَ مِنْ عِلْمٍ لاَ يَنْفَعُ ، وَمِنْ قَلْبٍ لاَ يَخْشَعُ، وَمِنْ نَفْسٍ لاَ تَشْبَعُ ، وَمِنْ دَعْوَةٍ لَا يُسْتَجَابُ لَهَا
Maksudnya:
“Ya Allah! Kami berlindung dengan-Mu daripada ilmu yang tidak bermanfaat, daripada hati yang tidak khusyuk, daripada nafsu yang tidak puas, dan daripada doa yang tidak diterima.”
Bertarikh: 16 Ogos 2023 bersamaan 30 Muharram 1445 H


#2658: Alamat dan Tanda Doa Mustajab

Soalan:
Assalamualaikum Dato’ Seri. Boleh terangkan tanda dan alamat doa yang mustajab?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Allah SWT berfirman:
وَقَالَ رَبُّكُمُ ادْعُونِي أَسْتَجِبْ لَكُمْ
Maksudnya:
“Dan Tuhan kamu berfirman: “Berdoalah kamu kepada-Ku nescaya Aku perkenankan doa permohonan kamu.”
Surah Ghafir (60)
Ayat di atas menunjukkan bahawa Allah SWT bukan sahaja memerintahkan kepada para hamba-Nya untuk beribadah bahkan Dia juga memberikan jaminan bahawa doa tersebut akan dimustajabkan. Kata Khalid al-Rib’ie: Sangat ajaib buat umat ini, dikatakan kepada mereka: “Berdoalah kepada-Ku nescaya Aku akan mustajabkan.” Allah memerintahkan kepada mereka untuk berdoa, serta menjanjikan kepada mereka kemustajaban tanpa ada sebarang syarat antara keduanya. (Lihat
al-Jami’ li Ahkam al-Quran
, 15/292)
Daripada Abu Hurairah RA, bahawa Nabi SAW bersabda:
ادْعُوا اللَّهَ وَأَنْتُمْ مُوقِنُونَ بِالإِجَابَةِ
Maksudnya:
 “Doalah kamu kepada Allah dan hendaklah kamu yakin bahawa Allah SWT akan memustajabkannya.”
Riwayat al-Tirmizi (3479). Imam al-Nawawi menilai sanad hadith ini adalah dhaif.
Antara tanda mustajabnya doa ialah: Rasa takut, menangis, gementar, tenangnya hati, begitu juga sejuknya jiwa dan dada, raasa kesungguhan dalam batin dan jiwa seseorang, ringan pada zahir untuk beribadat, seolah-olah ia selesai dan dicabut daripada tanggungan yang berat. (Lihat
Bughyah al-Mustarsyidin,
1/136)
Akhir kalam, marilah sama-sama kita berdoa dan munajat:
اللَّهُمَّ إِنَّا نَعُوذُ بِكَ مِنْ عِلْمٍ لاَ يَنْفَعُ ، وَمِنْ قَلْبٍ لاَ يَخْشَعُ، وَمِنْ نَفْسٍ لاَ تَشْبَعُ ، وَمِنْ دَعْوَةٍ لَا يُسْتَجَابُ لَهَا
Maksudnya:
“Ya Allah! Kami berlindung dengan-Mu daripada ilmu yang tidak bermanfaat, daripada hati yang tidak khusyuk, daripada nafsu yang tidak puas, dan daripada doa yang tidak diterima.”
Bertarikh: 16 Ogos 2023 bersamaan 30 Muharram 1445 H


#2659: Kerja Tapi Tak Kerja

Soalan:
Assalamualaikum Dato’ Seri. Mutakhir ini, ramai yang susah untuk mendapatkan pekerjaan tetapi tidak kurang juga majikan yang susah untuk mendapatkan pekerja kerana kebanyakannya seperti tidak bekerja. Apakah maksud tidak bekerja ini dan bagaimanakah untuk mengatasinya?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kebanyakan orang menganggap bahawa mereka pergi kerja dan berada di tempat kerja sudah memadai tanpa melakukan sebarang kerja yang diamanahkan. Amat malang sekali. Apa yang dilakukan lebih banyak ‘menyibuk’ semata-mata. Orang seperti ini biasanya suka pergi ke sana-sini, menyampuk, melepak dan berbual kosong dengan kawan-kawan. Perbualan mereka biasanya hanya terbatas kepada isu peribadi, keluarga, hobi, kereta, rumah dan lain-lain.
Justeru, jadilah mereka walaupun pergi ke tempat kerja, tetapi tidak ada kerja sekalipun ada kerjanya. Dalam erti kata yang lain, tahap kerjanya amat sedikit dan malangnya tiada penghasilan yang baik. Inilah pekerja yang sebenarnya pergi kerja tetapi tidak bekerja. Orang seperti ini biasanya amat berminat untuk punch card sahaja pergi dan pulang dari kerja. Itulah yang dipeliharanya.
Adapun pengisian dalaman adalah kosong dan tiada apa-apa. Justeru, mereka hendaklah membuat satu perubahan dalam jiwa dan sikap serta memahami tanggungjawab yang sebenar yang mesti digalas dengan sebaik mungkin. Sepatutnya bersyukurlah kerana betapa ramai orang berusaha merebut peluang pekerjaan, tetapi tidak dapat disebabkan oleh pengambilan yang terhad dan penjimatan sesebuah syarikat dalam pengambilan pekerja sedangkan kita sudah stabil bekerja mengabaikan peluang yang kita dapat. Alangkah ruginya kita mensia-siakan peluang ini.
Justeru kita wajib mengambil peluang yang ada dengan menonjolkan cara kerja yang kita dengan berbekalkan ilmu, semangat yang kental, dan matlamat yang jelas untuk kita capai. Dengan cara ini, kita akan dapat menatijahkan hasil yang lumayan dan luar biasa dalam membangun majikan, syarikat dan negara kita. (Lihat
Masa Peliharalah
, hlm. 120-121)
Ingatlah, kita sebagai pemegang amanah Allah SWT yang mesti menunaikannya dengan sebaik mungkin. Firman Allah SWT:
وَالَّذِينَ هُمْ لِأَمَانَاتِهِمْ وَعَهْدِهِمْ رَاعُونَ
Maksudnya: “
Dan mereka yang menjaga amanah dan janjinya.
”
Surah al-Mukminun (8)
Justeru, marilah kita menunaikan tugas dengan sebaik mungkin, penuh dengan inovasi cekap dan profesional. Kami akhiri dengan doa:
اللَّهُمَّ لَا سَهْلَ إِلاَّ ما جَعَلْتَهُ سَهْلاً، وأنْتَ تَجْعَلُ الحَزْنَ إذَا شِئْتَ سَهْلاً
Maksudnya:
 “Ya Allah! Tiada kemudahan kecuali apa yang Engkau jadikannya sebagai kemudahan. Dan Engkaulah yang menjadikan perkara yang sukar itu jika Engkau kehendaki dengan kemudahan.”
Riwayat al-Baihaqi dalam
al-Da’awat al-Kabir
(265), Ibn Hibban (974) dan Ibn al-Sunni dalam
‘Amal al-Yaum wa al-Lailah
 (351)

Bertarikh: 16 Ogos 2023 bersamaan 30 Muharram 1445 H


#266 Sentuh Kemaluan dengan Tangan Kanan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Bolehkah memegang kemaluan ketika kencing dengan tangan kanan? Mohon pencerahan.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
لَقَدْ كَانَ لَكُمْ فِي رَسُولِ اللَّهِ أُسْوَةٌ حَسَنَةٌ لِمَنْ كَانَ يَرْجُو اللَّهَ وَالْيَوْمَ الْآخِرَ وَذَكَرَ اللَّهَ كَثِيرًا
Maksudnya:
 “
Demi sesungguhnya, adalah bagi kamu pada diri Rasulullah itu contoh ikutan yang baik, iaitu bagi orang yang sentiasa mengharapkan (keredhaan) Allah dan (balasan baik) hari akhirat, serta ia pula menyebut dan mengingati Allah banyak-banyak (dalam masa susah dan senang).
”
[1]
Ulama tafsir menyatakan bahawa ayat di atas bermaksud pada setiap perkataan, perbuatan, dan keadaan Nabi SAW adalah contoh teladan yang baik, agar mereka semua dapat mengikutinya. Oleh itu, berpeganglah dengan sunnah Baginda kerana sesungguhnya ia dipegang dan diikuti oleh orang-orang yang mengharapkan (keredhaan) Allah dan (balasan baik) hari akhirat.
[2]
Menyentuh kemaluan dengan tangan kanan
Guru kami Syeikh Mustafa al-Khin juga ada menyatakan bahawa hendaklah beristinja’ dengan tangan kiri untuk membersihkan tempat keluar najis sama ada dengan air, batu atau seumpamanya, kerana cara ini lebih baik. Manakala beristinja’ dengan tangan kanan hukumnya adalah makruh sebagaimana juga dihukumkan makruh menyentuh zakar dengannya. Sekiranya perlu memegang zakar bagi membersihkannya dengan batu atau pepejal yang lain, maka hendaklah memegang batu tersebut dengan tangan kanan tanpa menggerakkannya, sementara tangan kiri memegang zakar dan menggerak-gerakkannya untuk membersihkan tempat keluar najis.
[3]
Dalam hal ini terdapat sebuah hadith daripada Abu Qatadah, bahawa Nabi SAW bersabda:
إِذَا بَالَ أَحَدُكُمْ فَلاَ يَأْخُذَنَّ ذَكَرَهُ بِيَمِينِهِ وَلاَ يَسْتَنْجِي بِيَمِينِهِ وَلاَ يَتَنَفَّسْ فِي الإِنَاءِ
Maksudnya:
 “
Apabila seseorang daripada kamu kencing maka janganlah sekali-kali dia memegang kemaluannya dengan tangan kanan. Janganlah juga beristinjak dengan tangan kanannya dan jangan bernafas didalam bekas minuman
.”
[4]
Mengenai perkara ini, al-Bukhari telah menamakan bab dalam kitabnya sebagai:
بَاب لَا يُمْسِكُ ذَكَرَهُ بِيَمِينِهِ إِذَا بَالَ
Maksudnya:
 “
Bab jangan menyentuh kemaluan dengan tangan kanan sekiranya sedang membuang air kecil
.”
[5]
Dapat difahami daripada penamaan al-Bukhari terhadap bab ini bahawa beliau mengisyaratkan mengenai larangan mutlak menyentuh kemaluan dengan tangan kanan hanya dalam keadaan membuang air kecil sahaja. Oleh itu, selain membuang air kecil, dibolehkan menyentuh kemaluan dengan tangan kanan.
[6]
Abdullah al-Bassam menyatakan bahawa para ulama berbeza pendapat mengenai larangan yang terdapat dalam hadith ini membawa maksud haram atau makruh. Ulama mazhab Zahiri berpendapat bahawa larangan itu hukumnya adalah haram berdasarkan kepada zahir hadis. Manakala jumhur ulama pula berpendapat hukumnya adalah makruh kerana larangan itu berbentuk bimbingan dan didikan, dan inilah pendapat yang kuat.
Sebaik-baiknya adalah kita mengikat setiap permasalahan yang bersifat tunggal dengan kaedah syarak yang umum. Di antara kaedah tersebut adalah bahawasanya syariah datang untuk meraikan kemaslahatan dan menolak kemudaratan. Tidak kira sama ada maslahat itu bersifat menyeluruh ataupun dominan. Begitulah juga syariah datang bagi melarang atau menegah daripada sebarang mafsadah, tidak kira mafsadah yang dilarang itu adalah menyeluruh mahupun dominan. Apabila kita sudah aplikasikan atau laksanakan kaedah umum itu dengan caranya yang betul, maka hukumnya akan terang lagi nyata. Lalu jadilah sebagaimana yang disebutkan oleh jumhur ulama bahawa ia termasuk dalam perkara-perkara yang berbentuk didikan, bimbingan dan nasihat serta meninggalkannya pula termasuk dalam perkara meninggalkan makruh tanzih.
[7]
Selain itu, Abdullah bin Soleh al-Fauzan menyebutkan bahawa hadith ini menunjukkan kepada larangan kepada orang yang kencing dalam keadaan memegang zakarnya dengan tangan kanan kerana perbuatan itu bertentangan dengan kemuliaan kanan. Jumhur ulama memahami larangan ini sebagai makruh sebagaimana yang disebutkan oleh al-Nawawi dan selainnya kerana ia termasuk dalam perkara-perkara adab, bimbingan dan nasihat. Begitu juga kerana ia hanyalah termasuk dalam perkara memuliakan yang kanan. Oleh sebab itu, larangan yang terdapat dalam hadith ini tidaklah sampai kepada haram.
Berbeza dengan Daud al-Zahiri dan Ibn Hazm kerana kedua-duanya berpendapat hukumnya adalah haram, berdasarkan kepada hukum asal sesuatu yang dilarang atau ditegah itu adalah haram. Walau bagaimanapun, dalam isu ini, pendapat jumhur adalah lebih kuat kerana larangan tersebut adalah sebagai satu bentuk didikan dan bimbingan. Hal ini dikuatkan lagi dengan sabda Baginda SAW berkenaan zakar yang bermaksud: “
Tidaklah ia melainkan satu bahagian daripada anggota kamu
.”
[8]
Tambahan lagi, al-Khattabi juga ada menyatakan bahawa perbuatan memegang atau menyentuh zakar dihukumkan sebagai makruh adalah bertujuan untuk mensucikannya daripada bersentuhan secara langsung dengan anggota kemaluan kerana ia merupakan tempat berlakunya kotoran dan hadas.
[9]
Kesimpulannya
Berdasarkan kepada perbahasan di atas,
kami berpendapat bahawa menyentuh kemaluan dengan tangan kanan hukumnya adalah makruh tanzih dan bukannya haram.
Hal ini kerana ia termasuk dalam perkara-perkara adab serta larangan dalam hadith itu adalah sebagai satu bentuk didikan dan bimbingan. Begitu juga kerana perbuatan memegang zakar atau kemaluan dengan tangan kanan dilihat seolah-olah bertentangan dengan kemuliaan yang kanan disebabkan oleh kemaluan merupakan anggota yang berlakunya kotoran dan hadas.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 11 Januari 2022 bersamaan 8 Jamadil Akhir 1443H
[1]
 Surah al-Ahzab: 21
[2]
 Lihat
al-Tafsir al-Muyassar
, hlm. 420
[3]
 Lihat
al-Fiqh al-Manhaji
, 1/209.
[4]
 Riwayat al-Bukhari (154); Muslim (267)
[5]
 Lihat
Sahih al-Bukhari
, 1/42.
[6]
 Lihat
Fath al-Bari
, 1/254.
[7]
 Lihat
Taudhih al-Ahkam min Bulugh al-Maram
, 1/342-343.
[8]
 Lihat
Minhah al-‘Allam Syarh Bulugh al-Maram
, 1/312.
[9]
 Lihat
Ma‘alim al-Sunan
, 1/23.


#2660:  When You Fail To Plan, You Plan To Fail

Soalan:
Assalamualaikum Dato’ Seri. Saya selalu mendengar ungkapan, “
When you fail to plan, you plan to fail.”
(Bila kita gagal merancang, kita merancang untuk gagal). Adakah konsep ini juga termasuk dalam pekerjaan seharian kita?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
صُنْعَ اللَّهِ الَّذِي أَتْقَنَ كُلَّ شَيْءٍ ۚ
Maksudnya:
 “(Demikianlah) perbuatan Allah yang telah membuat tiap – tiap sesuatu dengan serapi-rapi dan sebaik-baiknya.”
(Surah al-Naml: 88)
Syeikh Dr Wahbah al-Zuhaili menyebut: Begitulah ciptaan Allah, Yang membuat sesuatu dengan kukuh. Dialah yang mengatur dan menentukan segala sesuatu sesuai dengan ukuran dan kesempurnaannya. (Lihat
Tafsir al-Wajiz,
hlm. 311)
Orang yang datang kerja tanpa perancangan awal tentang apa yang hendak dilakukan biasanya rosak dan tiada apa-apa yang dapat dilakukan atau dimanfaatkan Bacalah sejarah mereka yang cemerlang dalam hidup. Ada yang merancang sehari sebelumnya. Ada yang seminggu sebelumnya dan ada yang lebih daripada itu.
Dalam mencapai dan mendaki ke puncak kejayaan, seseorang itu perlu mempunyai strategi kerjaya. Untuk menyenangkan hendaklah mempunyai beberapa langkah. Antaranya ke mana hala tuju, apa yang hendak dicapai dan juga mengetahui cara untuk memperolehinya serta mengenalpasti sebarang bentuk halangan dan boleh menyelesaikan sebarang bentuk isu yang timbul untuk menuju ke gerbang jaya. Inilah yang kita harapkan dengan menulis rancangan strategi bagi mencapai tujuan untuk mengimpikan dan merasai arah yang hendak dituju supaya mencapai matlamatnya.
Pujangga menyebut:
إذا كُنتَ ذا رأيٍ فَكُنْ ذا عَزيمَةٍ                فإنَّ فَسادَ الرأيِ أنْ تَترددا
“Jika kamu mempunyai pemikiran yang baik, maka sertakan dengan azam
              Ini kerana rosaknya pemikiran apabila kamu tidak tetap pendirian.”
Setiap rancangan pula perlulah disertai dengan azam yang kental untuk melaksanakannya di samping tawakkal kepada Allah. (Lihat
Masa Peliharalah
,
hlm. 122-124)
Benarlah firman Allah SWT:
فَإِذَا عَزَمْتَ فَتَوَكَّلْ عَلَى اللَّهِ إِنَّ اللَّهَ يُحِبُّ الْمُتَوَكِّلِينَ
Maksudnya:
“…kemudian apabila engkau telah berazam (sesudah bermesyuarat, untuk membuat sesuatu) maka bertawakalah kepada Allah, sesungguhnya Allah Mengasihi orang-orang yang bertawakal kepadaNya.”
(Surah Ali Imran: 159)
Al-Maraghi berkata dalam
Tafsirnya
 (2/991-992): “Apabila kamu sudah bertekad untuk melaksanakan sesuatu pekerjaan dan merealisasikan apa yang dihasilkan daripada musyawarah, maka kamu hendaklah bertawakal dan berserah diri kepada Allah SWT, sesudah melakukan segala persiapan dengan sebaik-baiknya dan memerhatikan segala sebab yang telah dijadikan Allah sebagai medan mencapai matlamat yang diinginkan.
Sebagaimana yang terungkap dalam hadith:
اعْقِلُهَا وَتَوَكَّلْ
Maksudnya:
“Ikatlah unta itu lebih dahulu, barulah bertawakal kepada Allah.”
Riwayat al-Tirmizi (2517), al- Baihaqi dalam Syu’ab al-Iman (1161) dan Ibn Hibban (731)
Akhir kalam, marilah sama-sama kita sentiasa merancang dengan perancangan yang baik disertakan dengan tekad, azam, doa, strategi dan akhirnya redha dengan keputusan Tuhan.
Kami akhiri dengan doa:
يَا حَيُّ يَا قَيُّومُ بِرَحْمَتِكَ نَسْتَغِيثُ، أَصْلِحْ لَنَا شَأْنَنَا كُلَّهُ، وَلاَ تَكِلْنَا إِلَى أَنْفُسِنَا طَرْفَةَ عَيْنٍ
Maksudnya:
“Wahai Tuhan Yang Maha Hidup, wahai Tuhan Yang Maha Berdiri Sendiri (tidak perlu segala sesuatu), dengan rahmat-Mu kami memohon pertolongan, perbaikilah urusan kami semuanya dan janganlah Engkau serahkan kami kepada diri kami walau sekelip mata.”
Bertarikh: 16 Ogos 2023 bersamaan 30 Muharram 1445 H


#2661: Cara Untuk Fokus Dalam Pekerjaan

Soalan:
Assalamualaikum Dato’ Seri. Boleh ustaz berikan tips atau nasihat untuk memperoleh fokus dalam pekerjaan?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
فَمَن يَعْمَلْ مِثْقَالَ ذَرَّةٍ خَيْرًا يَرَهُ ﴿٧﴾ وَمَن يَعْمَلْ مِثْقَالَ ذَرَّةٍ شَرًّا يَرَهُ
Maksudnya: “
Maka sesiapa berbuat kebajikan seberat zarah, nescaya akan dilihatnya (dalam surat amalnya)! Dan sesiapa berbuat kejahatan seberat zarah, nescaya akan dilihatnya (dalam surat amalnya)!
”
Surah al-Zalzalah (7-8)
Ada kerja tetapi tidak fokus, akhirnya semua kerja tidak siap. Jika buat projek semuanya akan terbengkalai. Sebenarnya mereka yang tidak fokus dalam satu-satu kerja akan menyebabkan berlaku banyak kelemahan dan kecuaian. Begitu juga kerjanya tidak akan sempurna bahkan jauh daripada mencapai sasaran matlamat. Hasilnya merudum. Bacalah sejarah Imam Syafie, katanya: “Kalau aku panah sepuluh kali, tidak ada satu pun yang tidak tepat.” Ini menunjukkan betapa Imam Syafie seorang yang benar-benar fokus, aim dan target.
Antara punca tiada fokus ialah, apabila jiwa bercelaru dan banyaknya masalah peribadi dan keluarga. Sebagai contoh bebanan hutang yang perlu dilangsaikan akan menjadi satu tugasan lain yang bertimbun untuk difikirkan bagi menyelesaikannya. Ia akan menambah beban pada diri sendiri di mana kemungkinan besar tekanan boleh terjadi.
Cara untuk fokus dalam kerja adalah kita katakan tidak kepada sebarang bentuk gangguan seperti telefon bimbit, media sosial, youtube dan juga ajakan serta pujukan yang mengganggu dan menghalang pekerjaan.
Begitu juga, perlu tegas melaksanakan tugasan yang dijadualkan dan jangan banyak menyibuk tugasan yang tiada dalam jadual serta kerja tambahan yang tiada kena mengena dengan tugasan hakiki.
Suka dinyatakan bahawa memberi perhatian dan fokus pada kerja bukan sahaja membantu menyelesaikan pekerjaan tepat pada masanya tetapi yang lebih penting seseorang itu boleh mencapai produktiviti hasil kerja yang tinggi. (Lihat
Masa Peliharalah,
hlm. 124-126)
Pembinaan fokus bermula dengan matlamat dan kefahaman yang jelas yang disulami dengan ilmu. Apabila wujudnya sebuah idea yang baik, maka hendaklah disertai dengan fokus serta azam agar ia tidak hanya berada di awang-awangan yang tiada sebarang tindakan untuk melaksanakan dan mencapai matlamatnya. Benarlah kata pujangga
:
إِذَا كُنتَ ذَا رَأَي فَكُنْ ذَا عَزِيمَةٍ

فَإِنَّ فَساد الرأي أَنْ تَترددا
“Jika kamu mempunyai pemikiran yang baik, maka sertakanlah dengan azam
                Ini kerana rosaknya pemikiran apabila kamu tidak tetap pendirian.”
Kami akhiri dengan doa:
اللَّهُمَّ أَلْهِمْنَا رُشْدَنَا، وَأَعِذْنَا مِنْ شَرِّ أَنْفُسِنَا
Maksudnya:

“Wahai Allah! Ilhamkanlah kepada kami kecerdasan dan petunjuk serta lindungilah kami daripada kejahatan nafsu kami.”
Bertarikh: 16 Ogos 2023 bersamaan 30 Muharram 1445 H


#2662: Menghulurkan Sumbangan Kepada Non Muslim Yang Kematian Ahli Keluarga

Soalan:
Salam Dato’ Seri saya ingin bertanya, bolehkah kita menyumbangkan keperluan seperti wang, makanan dan sebagainya kepada non-muslim sekiranya berlaku kematian keluarga mereka? terutamanya ketika kita sendiri tidak dapat menziarahi jenazah. Terima kasih.

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
لَا يَنْهَاكُمُ اللَّهُ عَنِ الَّذِينَ لَمْ يُقَاتِلُوكُمْ فِي الدِّينِ وَلَمْ يُخْرِجُوكُمْ مِنْ دِيَارِكُمْ أَنْ تَبَرُّوهُمْ وَتُقْسِطُوا إِلَيْهِمْ إِنَّ اللَّهَ يُحِبُّالْمُقْسِطِينَ
Maksudnya
:
“Allah tiada melarang kamu untuk berlaku baik dan berbuat adil terhadap orang-orang yang tiada memerangimu karena agama dan tidak mengusirmu dari negerimu.”
(Surah Al-Mumtahanah: 8)
Ibn Kathir telah menafsirkan ayat di atas dengan berkata, bahawa Allah SWT tidak menghalang umat Islam berbuat baik terhadap orang bukan Islam selagi mana mereka tidak menentang dalam hal berkaitan agama, tidak menindas kaum wanita dan orang-orang yang lemah. (Lihat
Tafsir al-Quran al-‘Azim
,
8/90)
Asas hubungan antara Muslim dan non-Muslim ialah toleransi, ihsan dan perdamaian. Perbezaan agama tidak menghalang kita daripada berbuat baik sesama kaum kerabat atas dasar kekeluargaan atau kepada sesiapa sahaja atas dasar kemanusiaan.
Menjawab bagi persoalan di atas kami katakan tidak ada masalah untuk menyumbangkan wang atau apa-apa keperluan kepada non muslim sebagai ihsan kepada mereka lagi lagi kepada jiran tetangga. Yang demikian  bertujuan meringankan beban dan bagi membolehkan keluarga si mati meneruskan kehidupan mereka kerana dalam situasi yang telah disebutkan mungkin mereka berada dalam kesusahan akibat hilangnya punca pencarian dan sebagainya. Yang demikian kerana menolong orang yang berada dalam kesusahan merupakan perkara yang dianjurkan oleh syara’. Ini sebagaimana firman Allah SWT :
وَيُطْعِمُونَ الطَّعَامَ عَلَىٰ حُبِّهِ مِسْكِينًا وَيَتِيمًا وَأَسِيرًا
Maksudnya
:
Mereka juga memberi makan benda-benda makanan yang dihajati dan disukainya, kepada orang miskin dan anak yatim serta orang tawanan
.
(Surah al-Insan:8)
Al-Sa’di ketika menafsirkan ayat ini beliau menyatakan: Mereka memberi makanan kepada orang yang berhajat seperti orang miskin, anak-anak yatim dan tawanan perang dalam masa yang sama mereka juga menyukai harta dan makanan tersebut. Akan tetapi, mereka lebih mencintai Allah daripada diri mereka sendiri. (Lihat
Taisir al-Karim al-Rahman
,hlm.90)
Ayat di atas menunjukkan kepada kita bahawa Islam amat menganjurkan kita membantu orang yang berada dalam kesusahan seperti orang-orang miskin,anak-anak yatim bahkan juga kepada orang bukan Islam seperti tawanan perang dan sebagainya.
Begitu juga dengan firman Allah SWT:
وَتَعَاوَنُوا عَلَى الْبِرِّ وَالتَّقْوَىٰ
Maksudnya
:
Dan hendaklah kamu bertolong-tolongan untuk membuat kebajikan dan bertaqwa, dan janganlah kamu bertolong-tolongan pada melakukan dosa (maksiat) dan pencerobohan
(Lihat al-Maidah:2)
Namun, sumbangan tersebut hendaklah bukan daripada sedekah yang wajib iatu zakat kerana zakat lebih diutamakan kepada orang Islam. Yang demikian sebagimana yang telah dinyatakan oleh Imam al-Syafi’e kata beliau: Tidak mengapa untuk bersedekah kepada orang musyrik dari sedekah yang sunat dan tidak dibolehkan menyumbang dari sedekah yang wajib. (Lihat
al-Umm
, 2/65)
Justeru kami katakan berbuat ihsan kepada non muslim yang tidak memerangi Islam adalah perkara yang diperintahkan oleh syara’ seperti memberi bantuan kepada mereka yang berada dalam kesusahan. Allah SWT memerintahkan kita supaya berlaku adil dan berbuat ihsan kepada sesiapapun.
Firman Allah SWT:
إِنَّ اللَّهَ يَأْمُرُ بِالْعَدْلِ وَالْإِحْسَانِ وَإِيتَاءِ ذِي الْقُرْبَىٰ وَيَنْهَىٰ عَنِ الْفَحْشَاءِ وَالْمُنكَرِ وَالْبَغْيِ
Maksudnya
:
Sesungguhnya Allah menyuruh berlaku adil, dan berbuat kebaikan, serta memberi bantuan kepada kaum kerabat; dan melarang daripada melakukan perbuatan-perbuatan yang keji dan mungkar serta kezaliman.
(Surah al-Nahl:90)
Diriwayatkan daripada Syaddad Bin Aus bahawa Rasulullah SAW bersabda:
 إِنَّ اللَّهَ كَتَبَ الإِحْسَانَ عَلَى كُلِّ شَىْءٍ
Maksudnya
:
 “Sesungguhnya Allah telah mewajibkan berbuat ihsan kepada setiap sesuatu.”
Riwayat Muslim (1955)
Semoga Allah memberikan kita kefahaman yang jelas dalam melaksanakan segala titahnya dan kami akhiri dengan doa:
رَبِّ أَوْزِعْنِي أَنْ أَشْكُرَ نِعْمَتَكَ الَّتِي أَنْعَمْتَ عَلَيَّ وَعَلَىٰ وَالِدَيَّ وَأَنْ أَعْمَلَ صَالِحًا تَرْضَاهُ وَأَدْخِلْنِي بِرَحْمَتِكَ فِي عِبَادِكَ الصَّالِحِينَ
Maksudnya
:
“Wahai Tuhanku, ilhamkanlah daku supaya tetap bersyukur akan nikmat-Mu yang Engkau kurniakan kepadaku dan kepada ibu bapaku, dan supaya aku tetap mengerjakan amal soleh yang Engkau redاai; dan masukkanlah daku – dengan limpah rahmat-Mu – dalam kumpulan hamba-hamba-Mu yang soleh.”
(Surah al-Naml :19)
Wallahua’lam

Bertarikh: 17 Ogos 2023 bersamaan 30 Muharram 1445 H


#2663: Hukum Menggantikan Imam Ketika Solat Kerana keuzuran Imam

Soalan:
Assalamu’alaikum Dato’ Seri. Baru-baru ini berlaku di Masjid al-Haram yang mana Syeikh Maher al-Muaiqly tidak dapat menyempurnakan surah al-Fatihah dan juga solat jumaat kerana keletihan dan beliau mengundurkan diri dan digantikan oleh Syeikh Abd al-Rahman al-Sudais. Syeikh al-Sudais kemudiaannya meneruskan bacaan al-Fatihah tersebut tanpa mengulanginya daripada awal. Justeru, saya ingin bertanya tentang hukum imam yang ganti menyambung surah al-Fatihah ini, kerana saya ada bertanya hal ini kepada seorang ustaz yang mengatakan imam tetap kena ulang fatihah secara sir. Mohon pencerahan.
Bersama dengan persoalan ini, saya sertakan link video kejadian tersebut:
https://www.youtube.com/watch?v=cfWj2qWQ_v8

Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Baru-baru ini pihak Jabatan Hal Ehwal Agama di Masjidil Haram dan Masjid Nabawi telah mengeluarkan kenyataan berkenaan peristiwa yang berlaku pada hari ini, 24 Muharram 1445 Hijrah semasa solat Jumaat di Masjidil Haram. Ketika itu, Imam dan khatib Masjidil Haram, iaitu Syeikh Dr. Maher bin Hamad Al-Muaiqly, mengalami keletihan dan kepenatan pada bahagian akhir khutbah dan pada awal solat. Beliau tidak mampu melengkapkan solat, maka beliau terpaksa mengundurkan diri dan digantikan oleh Pengerusi Hal Ehwal Agama di Masjidil Haram dan Masjid Nabawi yang juga Imam dan khatib Masjidil Haram, iaitu Syeikh Dr. Abdul Rahman bin Abdul Aziz al-Sudais, yang melengkapkan solat berjemaah tersebut. Hal ini sebagaimana yang dinyatakan dalam syara’ bahawa dibolehkan untuk imam mengundurkan diri dan digantikan dengan orang lain untuk menyempurnakan solat tersebut.
Pada asasnya, jika imam menghadapi keuzuran yang menghalanginya daripada menyelesaikan solatnya atau daripada terus berada dalam posisi imam, maka dia dibenarkan untuk menyuruh salah seorang daripada makmum di belakangnya untuk melengkapkan solat secara berjemaah. Ini adalah merupakan pandangan kebanyakan ulama.
Dalam menjawab persoalan di atas, saya sendiri telah melihat di dalam YouTube apa yang berlaku di mana Syeikh
Maher al-Muaiqly tidak dapat menghabiskan bacaannya pada ayat
اهْدِنَا الصِّرَاطَ الْمُسْتَقِيمَ lantas disambung oleh Syeikh Dr. Abdul Rahman bin Abdul Aziz al-Sudais. Justeru, kami katakan bahawa ulama fiqh telah berbahas dengan panjang lebar jika imam berada dalam keuzuran seperti itu. Kami nukilkan beberapa pendapat ulama.
Imam al-Nawawi berkata: “Ibnu al-Munzir meriwayatkannya daripada Umar bin al-Khattab, Ali, Alqamah, Ata’, al-Hasan al-Basri, al-Nakha’i, al-Thauri, Malik, ahli
 ra’yi
, dan Ahmad. Namun, tidak ada riwayat yang menunjukkan larangan untuk menggantikan imam kepada seseorang.” (Lihat
al-Majmu’
, 4/142)
Mereka berdalil dengan perbuatan Umar ibn al-Khattab R.A ketika terluka semasa sembahyang. Beliau mengambil tangan Abd al-Rahman bin ‘Auf, menempatkannya di hadapan dan Abd al-Rahman bin ‘Auf melengkapkan solat jemaahnya bagi orang ramai. (Lihat
Sahih al-Bukhari
, hadith no. 3700).
Perbuatan ini dilakukan oleh sejumlah sahabat dan juga orang lain, dan tidak ada mengingkarinya, Oleh itu, ia adalah ijma’ para ulama. (Lihat
al-Mausu’ah al-Fiqhiyyah
, 3/252).
Ketidakupayaan imam untuk menyelesaikan tugasnya sebagai imam adalah salah satu yang dibenarkan oleh syara’ dan mesti diganti oleh orang lain bagi menyelesaikan solat secara berjemaah.
Abu al-Walid al-Baji berkata: “Apa yang mewajibkan imam menjadi makmum, iaitu jika dia tidak mampu melakukan salah satu dari rukun solat, maka dia mengundurkan diri dan menyuruh seorang daripada makmum ke hadapan untuk menyempurnakan solat berjemaah yang ditinggakannya.” (Lihat
al-Muntaqa Syarh al-Muwatta’
, 1/290)
Dalam situasi di mana jika imam tidak dapat menyempurnakan surah Al-Fatihah, maka dia diganti oleh salah satu daripada makmum yang sedang melaksanakan solat berjemaah bersamanya pada saat itu.
Ibnu Qudamah berkata: “Jika imam tidak dapat menyelesaikan surah Al-Fatihah, maka dia diperbolehkan meminta seseorang menggantikannya daripada kalangan mereka yang solat berjemaah bersamanya kerana terdapat keuzuran dalam hal ini. Maka diperbolehkan untuk dia digantikan dengan sebab tersebut, sama keadaannya jika berlaku hadas padanya. Begitu juga sekira terdapat halangan dalam rukun lain ketika solat, maka hendaklah digantikan dengan orang lain untuk menyempurnakan solat tersebut.” (Lihat
al-Mughni
, 1/944)
Justeru, berdasarkan pada persoalan di atas, kami katakan bahawa pengganti Imam tersebut, iaitu Syeikh Abd al-Rahmad al-Sudais menggantikan tempat Syeikh Mahir dalam keadaan Syeikh Mahir sudah pun melengkapkan beberapa ayat surah al-Fatihah. Oleh sebab itu, Syeikh Abd al-Rahman al-Sudais terus melengkapkan ayat surah al-Fatihah tersebut tanpa mengulanginya daripada awal bagi menyempurnakan apa yang ditinggalkan oleh imam sebelumnya. Selain itu, dalam hal ini terdapat dua kemungkinan, boleh jadi juga beliau sudahpun membaca surah al-Fatihah tersebut secara sirr dan boleh jadi juga beliau terus menyambung bacaan al-Fatihah tersebut. Perkara ini merupakan keluasan dalam fiqh dan solat tersebut bagi imam dan para jemaah adalah sah.
Hal ini juga dikuatkan lagi dengan hadith r
iwayat daripada Jabir bin Abdullah RA, bahawa Rasulullah SAW bersabda:
مَنْ كَانَ لَهُ إِمَامٌ فَقِرَاءَةُ الإْمَامِ لَهُ قِرَاءَةٌ
Maksudnya
: “Sesiapa yang mempunyai imam maka bacaan imam adalah bacaan baginya.”
Riwayat Imam Malik dalam al-Muwatta’ (117) dan Ahmad dalam Musnad-nya (14643)
Imam Ibn Qundus daripada kalangan ulama Hanabilah menyebut: “Pendapat yang zahir ialah bacaan Imam cukup mengambil tempat bagi bacaan makmum, jika solat Imam itu sah.” (Lihat
al-Mausu`ah al-Fiqhiyyah al-Kuwaitiyyah
, 33/52)
Kesimpulan
Sebagai kesimpulan, kami katakan adalah dibolehkan bagi imam yang tidak dapat menyempurnakan solat jemaah kerana keuzuran untuk digantikan dengan salah seorang makmum dalam solat berjemaah tersebut sebagaimana ijma’ para ulama’. Bahkan sekiranya imam tidak dapat menyempurnakan surah al-Fatihah tersebut, maka hendaklah ia digantikan dan disambung oleh salah seorang makmum dibelakangnya bagi menyempurnakan solat berjemaah tersebut dan solat tersebut adalah sah berdasarkan hukum syara’.
Di sini fahamlah kami betapa pentingnya imam serta makmum terutamanya pengganti imam mereka yang faqih dalam agama dan khususnya dalam fiqh al-Solah. Dengan itu, ia dapat diselesaikan sebaik mungkin mengikut kehendak syarak.
Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya:
“Wahai Tuhanku, jadikanlah aku orang yang mendirikan solat dan demikianlah juga zuriat keturunanku. Wahai Tuhan kami, perkenankanlah doa permohonanku.”
Semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 17 Ogos 2023 bersamaan 30 Muharram 1445 H


#2664: Menghadiahkan Pahala Kepada Nabi SAW

Soalan:
Assalamualaikum Dato’ Seri. Bolehkah kita sebagai umat Islam menghadiahkan pahala kepada Nabi SAW?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Diriwayatkan daripada Abu Hurairah R.A, bahawa Rasulullah SAW bersabda:
إِذَا مَاتَ الإِنْسَانُ انْقَطَعَ عَنْهُ عَمَلُهُ إِلاَّ مِنْ ثَلاَثَةٍ إِلاَّ مِنْ صَدَقَةٍ جَارِيَةٍ أَوْ عِلْمٍ يُنْتَفَعُ بِهِ أَوْ وَلَدٍ صَالِحٍ يَدْعُو لَهُ

Maksudnya:
“Apabila mati seorang manusia, terputuslah daripadanya amalannya kecuali tiga perkara: Sedekah jariah atau ilmu yang dimanfaatkan dengannya atau anak yang soleh yang mendoakan baginya.”
Riwayat Muslim (1631), Abu Dawud (2880), al-Tirmizi (1376) dan al-Nasa’i (3651)
Imam al-Nawawi berkata: Para ulama’ telah bersepakat bahawa doa untuk orang-orang yang sudah mati bermanfaat bagi mereka dan pahalanya sampai kepada mereka sebagaimana firman Allah SWT dalam Surah Al-Hasyr ayat 10: Dan orang-orang yang datang sesudah mereka (Muhajirin dan Ansar), berdoa: “Ya Tuhan kami, ampunilah dosa kami dan dosa saudara-saudara kami yang telah beriman lebih dulu dari kami…” Terdapat juga riwayat daripada hadith yang masyhur, bahawa Rasulullah SAW berdoa: “Ya Allah, ampunilah bagi ahli Baqi’ al-Gharqad.” Hadith Sahih Riwayat Muslim. Doa Rasulullah SAW yang lain: “Ya Allah, ampunilah bagi yang hidup dan juga yang telah meninggal dunia daripada kami…” Hadis riwayat Abu Dawud dan lainnya. Imam al-Nawawi melanjutkan: Tentang bacaan al-Quran, terdapat perbezaan pandangan. Apa yang masyhur daripada mazhab al-Syafi’i bahawa pahala bacaan tersebut tidak sampai kepada si mati. Akan tetapi sekumpulan ashab Imam al-Syafi’i sendiri sependapat dengan Imam Ahmad dan sekumpulan ulama lainnya yang mengatakan bahawa bacaan tersebut bermanfaat serta akan sampai pahalanya kepada si mati. Dan sebaiknya orang yang membaca al-Quran selepas selesai membacanya hendaklah berdoa: “Ya Allah, sampaikanlah pahala bacaanku ini kepada Fulan…” dan juga disunatkan memuji dan menyebut kebaikannya. (Lihat
al-Azkar
, hlm. 164)
Hukum Menghadiahkan Pahala Kepada Nabi SAW
Para ulama’ berbeza pendapat dalam hal ini kepada dua pendapat:
Pertama:
 Pendapat Yang Membenarkan
Pendapat ini menyatakan bahawa adalah dibenarkan untuk menghadiahkan ganjaran amal kepada Nabi SAW, dan inilah pendapat Mazhab Hanafi dan beberapa kalangan Mazhab Syafi’i dan Hanbali. (Lihat
Hasyiah ibn ‘Abidin
, 2/244;
Fatawa al-Ramli
, 3/125;
Tuhfah al-Muhtaj
, 7/76;
Mughni al-Muhtaj
, 4/111;
al-Insaf
, 2/560;
al-Furu’
, 2/310)
Al-Mardawi dalam
al-Insaf
 berkata: Terdapat dua faedah, yang pertama: al-Majd berkata: Adalah disunnahkan untuk menghadiahkan ganjaran amal kepada Nabi SAW. Dikatakan dalam
al-Funun
: Disunnahkan untuk menghadiahkan ganjaran amal, bahkan kepada Nabi SAW. Tetapi Syeikh Taqiy al-Din melarang daripada melakukan ini. (Lihat
al-Insaf
, 2/560)
Ulama yang berpandangan sebegini berdalilkan dengan athar daripada Ibn ‘Umar R.Anhuma yang dikatakan pernah melakukan umrah untuk Nabi SAW selepas kewafatan baginda SAW.
Namun athar ini antaranya disebut oleh al-Khatib al-Syarbini di dalam Mughni al-Muhtaj tanpa didatangkan sanad, beliau berkata: “Sebahagian daripada ulama’ mengharuskan untuk menghadiahkan pahala kepada baginda SAW, dan pandangan ini dipilih oleh al-Subki, dan beliau berhujah bahawa Ibn ‘Umar R.Anhuma pernah melakukan umrah untuk Nabi SAW selepas kewafatan baginda tanpa ada wasiat daripada baginda. Al-Ghazzali juga telah menghikayatkan di dalam al-Ihya’ daripada ‘Ali bin al-Muwaffaq (beliau dari tabaqah al-Junaid) yang telah melakukan haji beberapa kali untuk Nabi SAW. Demikian juga daripada Muhammad bin Ishak al-Siraj al-Naisaburi bahawa beliau telah mengkhatamkan al-Quran untuk Nabi SAW lebih dari 10,000 kali khatam dan menyembelih korban untuk baginda seperti jumlah begitu juga.” (Lihat
Mughni al-Muhtaj
, 4/111)
Selain itu, ulama yang mengatakan boleh menghadiahkan pahala amalan soleh kepada Nabi SAW juga berdalilkan dengan alasan tidak terdapat tegahan menghadiahkan pahala kepada baginda SAW. Demikian juga bolehnya melakukan haji dan puasa untuk orang yang telah mati merupakan bukti lain bolehnya menghadiahkan pahala kepada Nabi SAW. Al-Bahuti al-Hanbali berkata: “Setiap amalan ketaatan yang dilakukan oleh seseorang muslim dan dia jadikan pahala amalannya itu atau separuhnya seperti separuh, atau 1/3 atau 1/4 untuk seorang muslim lain yang hidup atau yang telah mati adalah harus dan bermanfaat untuk orang tersebut kerana keberhasilan pahala untuknya sehinggakan untuk Rasulullah SAW.” (Lihat
Kassyaf al-Qina’
, 2/147)
Selain itu, disebutkan juga bahawa dalil mereka yang lain adalah sebagaimana hadith Ubai bin Ka’ab R.A, katanya: Rasulullah SAW apabila berlalunya sepertiga malam, baginda bangun dan bersabda:
يَا أَيُّهَا النَّاسُ اذْكُرُوا اللهَ اذْكُرُوا اللهَ، جَاءَتِ الرَّاجِفَةُ» تَتْبَعُهَا الرَّادِفَةُ، جَاءَ الْمَوْتُ بِمَا فِيهِ، جَاءَ الْمَوْتُ بِمَا فِيهِ. قَالَ أُبَيٌّ: قُلْتُ: يَا رَسُولَ اللهِ، إِنِّي أُكْثِرُ الصَّلَاةَ عَلَيْكَ فَكَمْ أَجْعَلُ لَكَ مِنْ صَلَاتِي، فَقَالَ: مَا شِئْتَ قَالَ: قُلْتُ: الرُّبُعَ، قَالَ: مَا شِئْتَ، فَإِنْ زِدْتَ فَهُوَ خَيْرٌ لَكَ قُلْتُ: النِّصْفَ، قَالَ: مَا شِئْتَ، فَإِنْ زِدْتَ فَهُوَ خَيْرٌ لَكَ قَالَ: قُلْتُ: فَالثُّلُثَيْنِ، قَالَ: مَا شِئْتَ، فَإِنْ زِدْتَ فَهُوَ خَيْرٌ لَكَ. قُلْتُ: أَجْعَلُ لَكَ صَلَاتِي كُلَّهَا، قَالَ: إِذًا تُكْفَى هَمَّكَ وَيُغْفَرَ لَكَ ذَنْبُكَ.
Maksudnya:

“
“Wahai, sekalian manusia, berzikirlah kepada Allah, berzikirlah kepada Allah! Pasti datang tiupan Sangkakala pertama yang diikuti dengan yang kedua. Datang kematian dengan kengeriannya, datang kematian dengan kengeriannya.” Ubai berkata: Wahai Rasulullah, aku ingin memperbanyakkan selawat untuk kamu, lalu berapa banyak aku perlu berselawat untuk kamu? Rasulullah SAW menjawab: “Sebagaimana yang kamu kehendaki.” Aku bertanya: Seperempat? Rasulullah SAW menjawab: “sebagaimana yang kamu kehendaki, jika kau tambahi itu lebih baik bagimu.” Aku bertanya: Separuh? Baginda menjawab: “sebagaimana yang kamu kehendaki, jika kau tambahi itu lebih baik bagimu.” Aku bertanya: Dua pertiga? “sebagaimana yang kamu kehendaki, jika kau tambahi itu lebih baik bagimu.” Aku berkata: Aku akan menjadikan seluruh doaku untuk kamu. Baginda bersabda: “Kalau begitu, kau dicukupkan dari dukamu dan dosamu diampuni.”
Riwayat al-Tirmizi (2457) dan al-Hakim dalam
al-Mustadrak
 (3894). Imam al-Tirmizi menyatakan bahawa hadith ini hadith
 hasan
.
Wajh al-Dalalah
: Hadith ini menunjukkan berkenaan masyru’nya berdoa dan pemberian pahala kepada Nabi SAW serta keutamaannya, begitu juga dengan amalan ketaatan yang lain.
Selain itu, pendapat ini juga mengqiyaskan dengan selawat kepada Nabi SAW dan bertawassul kepada baginda, serta makam yang terpuji (al-maqam al-mahmud) dalam doa-doa, dengan tujuan untuk meningkatkan pengagungan kepada Nabi SAW. Terdapat juga pendapat yang mengatakan bahawa Nabi SAW adalah lebih berhak untuk dihadiahkan pahala daripada amal-amal kebaikan kita, kerana baginda menyelamatkan kita daripada kesesatan. Ini merupakan bentuk rasa syukur dan penghargaan yang luar biasa.
Kedua:
 Pendapat Yang Tidak membenarkan
Pendapat ini menyatakan bahawa tidak sah untuk menghadiahkan ganjaran amal kepada Nabi SAW dan ini adalah pendapat beberapa kalangan ulama Mazhab Maliki dan sebahagian daripada Mazhab Syafi’i, dan juga merupakan pandangan Sheikh al-Islam Ibn Taymiyyah. (Lihat
Hasyiah al-Dusuqi
, 2/10;
Mawahib al-Jalil
, 2/545;
Tuhfah al-Muhtaj
, 7/76;
Mughni al-Muhtaj
, 4/111;
al-Insaf
, 2/560;
al-Furu’
, 2/311)
Dinyatakan dalam
Hasyiah al-Dusuqi
: “Sebahagian daripada imam-imam kita menyatakan bahawa menghadiahkan bacaan Al-Fatihah, sebagai contoh, dan menghadiahkan ganjaran amalnya kepada Nabi SAW adalah makruh. (Lihat
Hasyiah al-Dusuqi
, 2/10)
Syams al-Din al-Hattab dalam kitab
Mawahib al-Jalil
 selepas membincangkan masalah ini, dan pandangan-pandangan yang berkaitan dengannya, katanya: “Masalah ini tidak terdapat dalam ucapan para imam terdahulu di kalangan kita, dan sebahagian besar ulama zaman kemudian melarang daripada melakukan ini. (Lihat
Mawahib al-Jalil
, 2/545)
Antara hujjahnya adalah kerana Nabi SAW tidak berhajat kepada ibadah kita, bahkan baginda sememangnya memperolehi pahala dari semua amalan soleh yang dilakukan oleh umat Islam kerana bagindalah yang menyampaikan kebenaran kepada manusia.
Syeikh Imad al-Din bin al-’Attar yang merupakan murid Imam al-Nawawi, ketika ditanya berkenaan soalan ini, beliau berkata: “Menghadiahkan pahala bacaan al-Quran kepada Nabi SAW tidak pernah dinukilkan walau satu athar daripada mereka yang dijadikan sandaran, bahkan semestinya perkara ini dihalang kerana ia mengandungi maksud menyerang baginda yang tidak diizinkan, dalam masa yang sama pahala bacaan al-Quran baginda memperolehinya berdasarkan asas yang telah ditetapkan di dalam syara’ di mana seluruh amalan yang dilakukan oleh umat  baginda sememangnya dicatat juga dalam timbangan pahala baginda. Demikian juga Allah  telah memerintahkan kita semua berselawat kepada baginda dan baginda juga menyuruh kita melakukannya,  memohon wasilah untuk baginda, demikian juga meminta kepada Allah dengan perantaraan kemuliaan baginda. Maka hendaklah berpada dengan perkara-perkara ini sahaja. Hal ini kerana hadiah daripada yang lebih rendah iaitu umat Islam kepada yang lebih tinggi dan mulia iaitu Nabi SAW tidak boleh dilakukan melainkan setelah mendapat keizinan.” (Lihat
Mawahib al-Jalil
, 2/545)
Ibn Qadhi Syuhbah berkata: “Dan yang terpilih dan berdasarkan adab bersama pihak yang mulia berdasarkan ajaran adab dan agama bahawa amalan umat Islam terdiri daripada amalan wajib dan sunat semuanya secara terus tercatat di dalam lembaran pahala baginda SAW.” (Lihat
Mawahib al-Jalil
, 2/545)
Imam al-Sakhawi menukilkan daripada gurunya al-Hafiz Ibn Hajar al-‘Asqalani yang pernah ditanya berkaitan seorang yang membaca sesuatu ayat al-Quran kemudian berkata di dalam doanya:
اللَّهُمَّ اجْعَلْ ثَوَابَ مَا قَرَأْته زِيَادَةً فِي شَرَفِ رَسُولِ اللَّهِ – صَلَّى اللَّهُ عَلَيْهِ وَسَلَّمَ
Maksudnya:
 “Ya Allah, Jadikanlah pahala apa-apa yang aku bacakan ini tambahan kemuliaan Rasulullah SAW.”
Lalu Ibn Hajar al-‘Asqalani menjawab:
 هَذَا مُخْتَرَعٌ مِنْ مُتَأَخِّرِي الْقُرَّاءِ لَا أَعْلَمُ لَهُمْ سَلَفًا فِيهِ
Maksudnya:
 “Perkara ini adalah rekaan dari orang-orang kemudian dari kalangan para Qurra’. Tidak kami ketahui ada contoh terdahulu dalam hal ini.” (Lihat
Mawahib al-Jalil,
 2/545)
Al-Khatib al-Syarbini berkata: “Syeikh Taj al-Din al-Fazari telah melarangnya dan menyatakan sebab larangan adalah kerana jangan bertindak melampau batas terhadap pihak yang memiliki ketinggian keduduan melainkan dengan keizinannya, dan tiada keizinan melainkan ucapan selawat ke atas baginda SAW dan memohon wasilah untuk baginda.” (Lihat
Mughni al-Muhtaj,
 4/111)
Di samping itu, amalan soleh yang dilakukan oleh sesiapapun dari kalangan umat Baginda SAW, sebenarnya adalah sumbangan dan jasa daripada baginda SAW. Justeru, setiap amalan yang dilakukan oleh umat baginda sekalipun tidak diniatkan pahalanya disedekahkan kepada baginda, pahala kepada baginda sebagai penyebab kepada berlakunya amalan-amalan soleh tetap tercatiti untuk baginda. Justeru niat sedekahkan pahala amalan saleh kepada baginda termasuk dalam perbuatan menghasilkan sesuatu yang telahpun terhasil dan ia merupakan sesuatu yang tidak perlu dilakukan.
Syeikh Abdullah Hamid juga memilih bahawa tidak sah untuk menghadiahkan ganjaran amal kepada Nabi SAW. Beliau menyatakannya dalam penjelasannya tentang pernyataan dalam “Al-Rawd Al-Murabba’: “Jika seseorang menghadiahkan ganjaran dari membaca Al-Quran atau ganjaran dari hajinya dengan niat untuk menghadiahkannya kepada Nabi SAW. Lalu dia berkata: “لَبَّيْكَ حَجًّا عَن رَسُولِ اللهِ صَلَّى اللهُ عَلَيْهِ وَسَلَّم” (Labbaik, haji atas nama Rasulullah SAW). Ini dibenarkan dalam Mazhab Hanbali, dan ganjaran akan sampai kepada baginda SAW.Namun, secara zahirnya ia adalah tidak sah kerana tiada bukti yang menyokongnya daripadanya Nas dan hadith Nabi SAW. Disebabkan itu, sesetengah sarjana daripada kalangan ulama’ berpendapat: Menghadiahkan ganjaran amal kepada Nabi SAW tidak mempunyai dasar yang kukuh dan tidak ada asal padanya. Yang masyru’ ialah dengan berselawat dan salam ke atas baginda, sebagaimana yang disabdakan oleh baginda SAW:
مَنْ صَلَّى عَلَيَّ صَلَاةً صَلَّى الله عَلَيْهِ بِهَا عَشْرًا
Maksudnya:
 “Sesiapa yang berselawat ke atasku dengan satu selawat, maka Allah SWT akan berselawat ke atasnya dengan sepuluh selawat.”
Riwayat Muslim (408)
Dan firman Allah SWT:
إِنَّ اللَّهَ وَمَلَائِكَتَهُ يُصَلُّونَ عَلَى النَّبِيِّ ۚ يَا أَيُّهَا الَّذِينَ آمَنُوا صَلُّوا عَلَيْهِ وَسَلِّمُوا تَسْلِيمًا
Maksudnya: “Sesungguhnya Allah dan para malaikat-Nya berselawat ke atas Nabi. Wahai orang-orang yang beriman, berselawatlah ke atasnya dan ucapkanlah salam penghormatan kepadanya.”
(Surah Al-Ahzab: 56)
Hal ini juga kerana para Khalifah yang empat, seperti Abu Bakar dan Umar R.Anhum, mereka adalah antara orang-orang yang paling mencintai Nabi SAW dan yang paling bersemangat dalam menyampaikan kebaikan kepada baginda SAW. Begitu juga dengan seluruh sahabat R.Anhum. Namun, tidak ada riwayat yang menyatakan bahawa mana-mana daripada mereka yang pernah menghadiahkan pahala haji, umrah, amalan sedekah, atau yang lainnya kepada baginda SAW. Ini adalah pendapat dan maksud yang dinyatakan oleh Syeikh al-Islam Ibn Taymiyyah dan yang lainnya. (Lihat
Ikhtiyarat Syeikh Abdullah bin Hamid wa Ara’ahu al-Fiqhiyah
, 2/94-95)
Hal ini kerana tidak ada nas atau contoh daripada sahabat atau salaf yang menunjukkan adanya tindakan seperti itu, meskipun mereka memiliki cinta dan penghargaan yang besar terhadap Nabi SAW. Mereka hanya membatasi diri pada apa yang telah dijelaskan oleh nas-nas dan dalil-dalil yang ada, iaitu memberikan selawat kepada Nabi dan berdoa untuknya.
Kesimpulan
Sebagai kesimpulan, kami katakan bahawa menghadiahkan pahala bacaan al-Quran atau ketaatan lain kepada si mati adalah sampai kepada mereka berdasarkan kepada penjelasan yang telah kami sebutkan di atas. Manakala menghadiahkannya kepada junjungan besar Rasulullah SAW, pada hakikatnya apa-apa yang kita baca daripada ayat-ayat al-Quran pahalanya sampai kepada junjungan besar kita, Rasulullah SAW. Hal ini kerana Nabi SAW termasuk dalam kalangan yang mengajarkan kepada ayat-ayat al-Quran dan juga amalan ketaatan kepada Allah SWT, bahkan Bagindalah yang paling awal sekali mengajarkannya kepada umat manusia. Hal ini adalah sebagaimana hadith yang diriwayatkan daripada Abu Hurairah R.A, Rasulullah SAW bersabda:
مَنْ سَنَّ فِى الإِسْلاَمِ سُنَّةً حَسَنَةً فَعُمِلَ بِهَا بَعْدَهُ كُتِبَ لَهُ مِثْلُ أَجْرِ مَنْ عَمِلَ بِهَا وَلاَ يَنْقُصُ مِنْ أُجُورِهِمْ شَىْءٌ وَمَنْ سَنَّ فِى الإِسْلاَمِ سُنَّةً سَيِّئَةً فَعُمِلَ بِهَا بَعْدَهُ كُتِبَ عَلَيْهِ مِثْلُ وِزْرِ مَنْ عَمِلَ بِهَا وَلاَ يَنْقُصُ مِنْ أَوْزَارِهِمْ شَىْءٌ
Maksudnya:
 “Sesiapa yang menjadi pelopor suatu amalan kebaikan lalu diamalkan oleh orang sesudahnya, maka akan dicatat baginya ganjaran semisal ganjaran orang yang mengikutinya dan sedikitpun tidak akan mengurangi ganjaran yang mereka peroleh. Sebaliknya, sesiapa yang menjadi pelopor suatu amalan keburukan lalu diamalkan oleh orang sesudahnya, maka akan dicatat baginya dosa semisal dosa orang yang mengikutinya, tanpa mengurangi dosanya sedikit pun.”
Riwayat Muslim (1017)
Semoga Allah SWT memberikan kefahaman yang jelas kepada kita semua dalam beragama. Ameen.
Wallahu a‘lam.
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 17 Ogos 2023 bersamaan 30 Muharram 1445 H